Ugut wanita tuntut hutang, 3 ah long ditahan
Oleh NOR AZIAH MAT NOH

23 Ogos 2022, 5:25 pm
PETALING JAYA – Tiga lelaki warga tempatan dipercayai ah long ditahan kerana mengugut seorang wanita kononnya gagal membayar kadar bunga hutang dalam kejadian pada Jun lalu.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, mangsa telah berhubung dengan suspek apabila melihat iklan pinjaman duit di Facebook pada 23 Jun lalu.
“Mangsa yang merupakan seorang wanita berusia 32 tahun itu berhubung melalui WhatsApp hanya untuk bertanya mengenai pinjaman sebelum menyerahkan gambar kad pengenalan, penyata kewangan dan slip gaji.
“Wanita itu kemudian menyedari duit berjumlah RM8,000 telah dimasukkan ke dalam akaun bank dan suspek meminta mangsa membayar semula wang sebanyak RM10,000 dalam tempoh tiga hari,” katanya dalam satu kenyataan, di sini hari ini.
Menurut Fakhruddin, mangsa yang belum memutuskan untuk membuat pinjaman telah memulangkan semula wang berjumlah RM8,000 ke dalam akaun suspek.
Jelasnya, suspek yang tidak berpuas hati kerana tidak mendapat baki RM2,000 telah mengganggu dan menghantar notis ugutan ke rumah serta pejabat sebelum mangsa membuat laporan polis.

“Susulan itu, polis telah menahan tiga suspek lelaki berusia lingkungan 30 hingga 50 tahun di Klang, Selangor, semalam.
“Kesemua suspek telah ditahan reman selama empat hari di bawah Seksyen 5(2) Akta Pemberi Pinjaman Wang Berlesen 1952,” ujarnya. – KOSMO! ONLINE


SPAN tingkat kesedaran antirasuah
Oleh MOHD. HUSNI MOHD. NOOR

23 Ogos 2022, 5:00 pm
PUTRAJAYA – Suruhanjaya Perkhidmatan Air Negara (SPAN) dan Suruhanjaya Pencegahan Rasuah Malaysia (SPRM) menandatangani Memorandum Persefahaman (MoU) semalam bagi memperkukuh aspek khidmat rundingan, pembangunan modul latihan dan program kesedaran.
Ketua Pegawai Eksekutif SPAN, Datuk Ahmad Faizal Abdul Rahman berkata, kerjasama itu akan memperkukuhkan sistem tadbir urus dan memantapkan agenda integriti SPAN.
Beliau berkata, MoU itu juga akan memacu SPAN untuk menjadikan industri perkhidmatan air negara berada pada tahap terbaik daripada segi tadbir urus dan antirasuah.
“SPAN juga akan memastikan pelaksanaan beberapa inisiatif-inisiatif antirasuah seperti Pelan Anti Rasuah SPAN 2021-2025, ABMS 37001:2016: Anti Bribery Management System serta Rangka Kerja Integriti dan Antirasuah Bagi Pemegang Lesen & Agensi Perakuan Industri Perkhidmatan Air,” katanya.
Pada masa sama, katanya, SPAN sentiasa berusaha mempertingkatkan perkhidmatannya kepada sistem online seperti E-Claps, E-KWSMP dan E-Registration bagi mengurangkan interaksi terus di antara pelanggan dan kakitangan.
Sementara itu, Pengarah Bahagian Pemeriksaan Dan Perundingan (BPMP) SPRM, Datuk Izani Wan Ishak berkata, beliau turut mengingatkan syarikat dan operator industri perkhidmatan air agar tidak melakukan rasuah dalam apa-apa jua bentuk, termasuk bayaran kemudahan dalam memberi perkhidmatan atau memperoleh apa-apa faedah kepada syarikat.

“Saya ingin memberi peringatan bahawa bayaran kemudahan atau dikenali juga sebagai wang pelincir meliputi pembayaran yang dibuat kepada pegawai untuk mendapat atau mempercepatkan perkhidmatan rutin yang perlu disediakan oleh pegawai.
“Beberapa negara seperti Amerika Syarikat, Australia, New Zealand dan Korea Utara membenarkan bayaran kemudahan, namun di Malaysia ia adalah satu bentuk kesalahan rasuah.
“Dengan penguatkuasaan Seksyen 17A Akta SPRM 2009 pada 1 Jun 2020, perkara ini boleh menyebabkan syarikat dan pengurusan syarikat didakwa kerana rasuah,” katanya.
Pada masa sama, katanya, beliau menegaskan bahawa industri air berisiko tinggi berdepan penyelewengan dan rasuah kerana industri ini melibatkan perolehan awam yang merupakan bidang yang paling berisiko tinggi. – KOSMO! ONLINE


Petugas media tunggu Najib luar Penjara Sungai Buloh
Oleh KOSMO!

23 Ogos 2022, 5:12 pm
SUNGAI BULOH – Petugas media dilihat mula berkumpul sambil menunggu ketibaan bekas Perdana Menteri, Datuk Seri Najib Tun Razak di luar pekarangan Penjara Sungai Buloh ketika ini.
Tinjauan Kosmo! di lokasi mendapati tiada sebarang kemasukan kenderaan rasmi mana-mana pihak berkuasa.
Berita berkaitan: Mahkamah: Najib gagal rayuan akhir, penjara 12 tahun, denda RM210 juta
Terdahulu, Mahkamah Persekutuan Putrajaya sebulat suara menjatuhkan hukuman penjara 12 tahun dan denda RM210 juta terhadap Najib selepas rayuan akhirnya gagal. – KOSMO! ONLINE


Kejayaan pasukan lebih penting – Romel Morales
Oleh MOHD. FITRIE MUHAMAD

23 Ogos 2022, 5:09 pm
PENYERANG Kuala Lumpur City FC (KL City), Romel Morales enggan terlalu memburu ‘hadiah peribadi’ buat dirinya yang menyambut ulang tahun kelahiran ke-25 hari ini.
Walaupun kemenangan ke atas PSM Makassar di pentas final Zon ASEAN Piala Konfederasi Bola Sepak Asia (AFC) di Stadium Bola Sepak Kuala Lumpur, malam esok bakal melengkapkan sambutan hari jadinya, tumpuan Morales tetap berpaksikan kepada tanggungjawab hakiki untuk membawa KL City mara lebih jauh.
“Tidak kiralah hari jadi atau tidak kerana bagi saya setiap hari adalah cukup istimewa. Ini adalah kali pertama saya sertai pertandingan antarabangsa dan saya akan hadapinya dengan cukup serius.
“Adalah normal untuk saya cuba menjaringkan gol dalam setiap perlawanan tetapi ini adalah bola sepak. Saya cuba sehabis baik dan kalau tidak mampu mendapat gol, saya akan cuba bantu kawan-kawan.
“Paling penting adalah cuba sehabis baik untuk bantu pasukan,” katanya pada sidang akhbar praperlawanan di Kuala Lumpur hari ini.
Sejak menyertai KL City musim lalu, Morales sentiasa menjadi watak penting buat The City Boys dan khidmatnya di bawah Bojan Hodak sedikit berbeza apabila diberikan peranan sebagai penyerang utama.

Mengulas perlawanan menentang PSM Makassar malam esok, bekas pemain PKNS FC dan Melaka United itu tetap waspada dan merasakan peluang kedua-dua pasukan masih lagi seimbang.
“Dalam perlawanan pertama di peringkat kumpulan, kedua-dua pasukan mempamerkan permainan yang menarik. Kami sudah belajar daripada perlawanan itu malah mula tahu tentang kualiti yang mereka ada.
“Kali ini ia akan menjanjikan perlawanan menarik dan kami perlu tampil lebih bijak. Paling penting kami perlu bermain dengan cara sendiri dan manfaatkan setiap peluang terhidang,” katanya. – KOSMO! ONLINE


Ajaran sesat Hadi Minallah dikesan di Selangor
Oleh MUHAMMAD SHAHIZAM TAZALI

23 Ogos 2022, 5:07 pm
MELAKA – Penyebaran ajaran sesat Hadi Minallah turut dikesan berlaku di Selangor selain di dua negeri lain iaitu Johor dan Kedah.
Perkara itu didedahkan Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary selepas menghadiri Seminar Penghayatan Nilai-Nilai Islam Penjawat Awam Negeri Melaka di sini, hari ini.
Menurutnya, siasatan lanjut sedang dilakukan berhubung ajaran sesat di ketiga-tiga negeri terbabit bagi tujuan pendakwaan undang-undang sekiranya ia boleh disabitkan.
Menurutnya, semua keputusan berkaitan ajaran sesat seperti tindakan undang-undang atau menfatwa bagaimanapun diserahkan kepada kerajaan negeri masing-masing.
“Selain Johor dan Kedah, kita kesan ajaran sesat Hadi Minallah itu turut berlaku di Selangor dan siasatan sedang dilakukan oleh penguat kuasa negeri.
“Penguat kuasa ada garis panduan dan kalau langgar juga bermakna dah masuk dalam kumpulan ajaran sesat, maka jabatan agama negeri boleh diambil tindakan (undang-undang),” katanya.

Marzuk (tengah) pada sidang akhbar Seminar Penghayatan Nilai-Nilai Islam Penjawat Awam Negeri Melaka hari ini.
Mengulas lanjut Ahmad Marzuk berkata, setakat ini langkah pencegahan awal telahpun diambil oleh pihak berwajib bagi mengekang penyebaran ajaran baharu itu.
“Tindakan pemantauan turut dilakukan terhadap mana-mana ajaran lain yang membawa kepada kesalahan dari sudut agama.
“Walaupun belum didedahkan lagi, tapi kita ada kemudahan untuk memantau dan sentiasa mendapatkan maklumat, yang timbul (ajaran) itu sudah sampai masanya, tetapi yang belum lagi sedang dalam pengawasan,” ujarnya. – KOSMO! ONLINE


Suami isteri dicekup SPRM buat tuntutan palsu RM90,000
Oleh MOHAMAD FAIZAL HASHIM

23 Ogos 2022, 4:56 pm
JOHOR BAHRU – Pasangan suami isteri ditahan Suruhanjaya Pencegahan Rasuah Malaysia (SPRM) kerana mengemukakan tuntutan palsu hampir RM90,000 kepada sebuah jabatan, empat tahun lalu.
Menurut sumber, kedua-dua suspek yang masing-masing berusia 38 dan 39 tahun itu ditahan di Pejabat SPRM Johor kira-kira pada pukul 11.30 pagi tadi selepas hadir memberikan keterangan.
Difahamkan, suspek wanita yang merupakan pegawai daripada jabatan sama telah bersubahat dengan suaminya untuk membuat tuntutan berkaitan perkhidmatan mengambil dan menghantar pelajar sekolah pada tahun 2019 dan 2020.
Wanita itu menggunakan invois daripada sebuah syarikat pengusaha van untuk membuat tuntutan palsu sedangkan perkhidmatan tersebut tidak dilaksanakan.
Sementara itu, Pengarah SPRM Johor, Datuk Azmi Alias ketika dihubungi mengesahkan kedua-dua penahanan terbabit dan berkata kes disiasat di bawah Seksyen 18 Akta SPRM 2009.
Suspek kemudiannya dilepaskan dengan jaminan SPRM. – KOSMO! ONLINE


Bukan dibunuh tetapi diserang binatang
Oleh MOHAMAD HAFIZI BIN MOHD SAID

23 Ogos 2022, 5:23 pm
PARIT – Lelaki yang ditemui terbaring berlumuran darah dengan kesan luka dileher di sebuah rumah di Kampung Merua, di sini pagi semalam dipercayai maut akibat serangan haiwan.
Mayat Norzi Jaafar, 58, ditemui berlumuran darah oleh rakan sekampungnya yang menyangka mangsa rebah akibat asma, namun apabila mendekatinya mendapati mangsa kaku serta terdapat kesan luka dileher.
Timbalan Ketua Polis Perak, Datuk Azizi Mat Aris berkata hasil laporan bedah siasat yang dijalankan ke atas mayat Norzi pada pukul 9.15 pagi tadi mendapati pemeriksaan luaran pada mangsa terdapat kesan luka di bahagian muka kiri dan leher.
Menurut beliau lagi, turut ditemui beberapa helai bulu haiwan di sekeliling luka berkenaan selain luka tersebut berpadanan dengan serangan haiwan seperti anjing dan seumpamanya.
“Pemeriksaan dalaman menunjukkan dua saluran darah jantung simati telah tersumbat dengan keadaan yang teruk. Simati juga mengalami jangkitan Covid-19.
“Hasil bedah siasat mendapati punca kematian adalah disebabkan kehilangan darah yang serius disebabkan oleh seeangan haiwan dan jangkitan Covid-19 dan saluran darah tersumbat,” katanya dalam dalam satu kenyataan di sini hari ini.

Azizi berkata, kes diklasifikasikan semula kepada kematian mengejut (SDR).
Semalam media melaporkan mayat seorang lelaki dipercayai di bunuh ditemui rakan sekampungnya dalam keadaan berlumuran darah hadapan sebuah rumah di Kampung Merua. – KOSMO! ONLINE


Siang jual air boba, malam edar dadah
Oleh KOSMO!

24 Ogos 2022, 10:00 pm
JAKARTA – Polis Bali menahan tiga pekerja kedai minuman teh boba kerana disyaki mengedar dadah jenis kristal di sekitar Denpasar, lapor portal berita Coconuts kelmarin.
Tiga suspek tersebut yang dikenali sebagai DA, MR dan ADN dikatakan ‘bertukar kerjaya’ dengan menjual minuman boba pada waktu siang dan mengedar dadah pada  malam hari.
Mereka diberkas oleh anggota yang  meronda di hadapan sebuah balai polis pada 14 Ogos lalu selepas DA dan MR menunjukkan tingkah laku mencurigakan.
Ketika disoal siasat, polis menemui tujuh bungkusan dadah di dalam poket DA.
“Selepas disoal siasat, mereka mengaku mengedar dadah  tersebut di beberapa lokasi berbeza dan akan mengedarkan tujuh lagi bungkusan,” kata Ketua Polis Denpasar, I Made Hendra Agustina.
Ketika menggeledah rumah kongsi mereka, polis kemudian menemui 51.7 gram dadah kristal dan suspek ketiga, ADN turut berada di situ.

Premis itu juga menempatkan dua bong, pemetik api gas, penimbang digital dan tiga ikat beg plastik.
“Suspek-suspek tersebut menjual air minuman boba setiap hari, disebabkan itu kami menemui pelbagai jenis air berperisa di rumah mereka.
“Setakat ini, tiada bukti menunjukkan bahawa dadah-dadah tersebut dicampur ke dalam minuman,” kata I Made.
Tambahnya, ketiga-tiga suspek membentuk satu pasukan untuk menjalankan perniagaan haram mereka.
“DA dan MR bertugas sebagai pengedar manakala ADN berada di rumah untuk menerima tempahan.
“Mereka tidak mengenali tokan  dadah tersebut dan menerima wang sebanyak 50,000 rupiah (RM15.12) bagi setiap bungkusan dadah yang dijual,” kata I Made. – Agensi


4 pelancong Machu Picchu maut bas jatuh gaung
Oleh KOSMO!

24 Ogos 2022, 8:00 pm
LIMA, PERU – Empat pelancong terbunuh, manakala 15 yang lain cedera apabila sebuah bas persiaran terjunam sejauh 100 meter  ke dalam gaung semasa dalam perjalanan pulang dari lokasi pelancongan popular, Machu Picchu, lapor akhbar The Sun.
Kemalangan tersebut berlaku Ahad lalu apabila sebuah bas mini yang dinaiki kesemua mangsa terbabas.
Pihak berkuasa berkata, tiga daripada mangsa yang maut merupakan warganegara Colombia manakala mangsa keempat merupakan rakyat Peru.
Mangsa-mangsa lain yang cedera terdiri daripada warganegara Perancis, Argentina, Greece, Belanda dan Sepanyol selain seorang dari Israel.
Pemandu bas turut cedera dalam kemalangan itu.
Kemalangan tersebut berlaku  kira-kira 99 kilometer dari bandar Cusco yang merupakan lokasi pelepasan utama untuk pelancong yang melawat Machu Picchu.

“Terdapat kabus ketika kemalangan berlaku,” kata Menteri Perniagaan Luar, Roberto Sanchez.
Tambahnya, sebilangan pelancong yang cedera akan dipindahkan ke ibu negara Peru, Lima menggunakan pesawat tentera.
“Kami rasa berdukacita atas kematian pelancong-pelancong tersebut dan meluahkan ucapan takziah kepada waris mereka,” ujarnya.
Machu Picchu yang merupakan lokasi pelancongan utama di Peru,  dibina pada abad ke-15 sebagai tempat perlindungan agama Inca. Ia terletak di hutan Amazon bahagian tenggara Peru pada ketinggian hampir 2,438 meter. – AGENSI


Polis ‘berkas’ nenek usia 100 tahun
Oleh KOSMO!

24 Ogos 2022, 8:30 pm
MELBOURNE – Polis Australia ‘menahan’ seorang nenek berusia 100 tahun pada majlis  sambutan hari lahirnya bagi memenuhi hasrat warga emas itu sendiri, lapor laman berita LadBible semalam.
Bekas jururawat tentera, Jean Bickenton, dikatakan mempunyai hasrat yang belum ditunaikan selama ini, iaitu diberkas polis.
Justeru, ketika hari lahirnya yang ke-100, sepasukan polis ‘dikejarkan’ ke pusat jagaan Narracan Gardens Residential Aged Care bagi menunaikan hasrat wanita berkenaan.
Menurut Bickenton, sepanjang hidupnya, dia tidak pernah mabuk, ditahan, kehilangan lesen memandu atau melanggar mana-mana undang-undang.
“Saya terkejut apabila anggota polis tersebut bertindak dengan lemah-lembut. Namun, mereka agak besar untuk saya,” katanya.
Sementara itu, polis negeri Victoria pada akaun Facebook berkata, sebaik sahaja mendapat tahu mengenai hasrat Bickenton, mereka teruja untuk menjadikannya satu kenyataan.

Sejurus tiba di kemudahan jagaan warga tua tersebut, polis memberitahu penghuni lain bahawa ia merupakan rancangan sambutan hari lahir bagi memastikan tiada sebarang masalah akan timbul.
“Menurut Bickenton, ia merupakan satu daripada sambutan ulang tahun kelahirannya yang terhebat. Kami rasa berbangga kerana dapat membantu menjadikan impiannya satu kenyataan,” katanya. – Agensi


Video pelajar ugut bunuh guru dikecam
Oleh KOSMO!

24 Ogos 2022, 9:00 pm
SINGAPURA – Sebuah rakaman video tular di media sosial Singapura menerima kecaman netizen kerana memaparkan aksi seorang pelajar sekolah mengeluarkan kata-kata berunsur ugutan bunuh terhadap gurunya, lapor portal berita Coconuts hari ini.
Insiden yang dikatakan berlaku di Sekolah St. Andrew itu memaparkan seorang pelajar lelaki menyerbu masuk ke dalam bilik darjah selepas didakwa menerima hukuman disiplin bagi satu kesalahan.
Dia kemudian menuju ke arah seorang guru lelaki dan melemparkan kata-kata kesat sambil disaksikan rakan sekelas lain.
“Saya akan tamatkan riwayat kamu sekarang. Diam (kata-kata makian),” kata pelajar berkenaan.
Guru tersebut kemudian meninggikan suaranya kembali ke arah pelajar berkenaan dan mengarahkannya agar berundur apabila dia berdiri terlalu hampir.
“Jangan sentuh saya, jangan marah saya! Jangan jerit ‘empat huruf’ itu,” tegas guru berkenaan.

Sekolah tersebut bagaimanapun tidak memberikan sebarang respons kepada Coconuts ketika diminta mengulas video tersebut.
Video itu menjadi tular dengan netizen memberikan pelbagai komen.
“Kanak-kanak zaman sekarang. Terlalu dimanjakan. Perlu menghukum (pelajar) kerana terlalu biadab dengan guru,” kata seorang pengguna media sosial. – Agensi


Piala AFC: Dua gol Josue bantu KL City atasi PSM Makassar
Oleh MOHD. FITRIE MUHAMAD

24 Ogos 2022, 11:02 pm
KUALA Lumpur City terus memastikan nama Malaysia kekal di pentas pertandingan Asia apabila menewaskan PSM Makassar 5-2 di final Zon Asean Piala Konfederasi Bolasepak Asia (AFC) di Stadium Bolasepak Kuala Lumpur, sebentar tadi.
Muncul satu-satunya wakil negara yang masih bersaing, kejayaan hebat KL City ini menyaksikan Stadium Bolasepak Kuala Lumpur kembali ‘hidup’ dengan menerima 2,905 penyokong.
Kejayaan menjuarai zon Asia Tenggara kali ini menyaksikan KL City akan terus ke final antara zon dan akan menanti pemenang perlawanan antara kelab Uzbekistan, Sogdiana Jizzakh dan wakil Hong Kong, Eastern.
Walaupun memulakan permainan secara lebih berhati-hati, KL City seakan memanfaatkan 15 minit pertama untuk membaca corak taktikal lawan manakala gerakan PSM Makassar pula lebih tertumpu kepada dua pemain bertubuh tegap, Everton Nascimento dan Willem Pluim.
Selepas beberapa kali dihimpit kecewa, penyerang utama tuan rumah, Romel Morales akhirnya meledak gol pembukaan perlawanan pada minit ke-33.
Sebaik aksi memasuki masa tambahan, penyerang dari Colombia itu sekali lagi mencuri perhatian dan kali ini mencipta peluang buat Jordan Mintah meledak gol kedua KL City.

The City Boys memulakan babak kedua dengan cukup sempurna apabila menambah gol ketiga menerusi sepakan penalti yang disempurnakan oleh ketua pasukan, Paulo Josue pada minit ke-50.
Bagaimanapun, KL City berdepan detik cemas apabila PSM Makassar memperoleh dua gol pantas dalam tempoh lima minit, bermula dengan jaringan Yakub Sayuri pada minit ke-58 dan Akbar Tanjung, minit ke-63.
Tempoh enam minit terakhir menjadi detik paling cemerlang buat KL City apabila menambah dua lagi gol menerusi Josue pada minit ke-84 dan sepakan penalti Hadin Azman pada masa kecederaan.
TAMAT


Usah bergembira di atas musibah orang lain – Ustazah Asma
Oleh AZMI NORDIN

24 Ogos 2022, 10:09 pm
KUALA LUMPUR – Pendakwah bebas, Ustazah Asma’ Harun menegur orang ramai yang ‘gembira’ sehingga mengeluarkan kata-kata hina kepada bekas Perdana Menteri, Datuk Seri Najib Tun Razak selepas gagal dalam rayuan akhir kes penyelewengan SRC International Sdn. Bhd. berjumlah RM42 juta semalam.
Menerusi satu hantaran video yang dimuat naik dalam Instagram miliknya, Asma’ meluahkan rasa terkilan melihat orang Islam khususnya menghina sesama sendiri di media sosial dengan perkataan yang kasar dan tidak sopan.
“Ramai yang bergembira semalam, cukup mengeluarkan kalimah syukur tanpa menghina individu terbabit. Undang-undang telah tertegak, apa keburukan berlaku pada dia kita tak boleh rasa gembira dengan ayat seperti padan muka, rasakan.
“Kebaikan pastinya pernah dibuat, jangan dinafikan perkara ini mustahil semuanya jahat dan keburukan,” katanya.
Tambah Asma’, umat Islam di Malaysia tidak perlu mengagungkan politik sehingga saling bermusuhan sesama saudara seagama.
“Tak perlu kita timbulkan fitnah lain kerana ketidakpuasan hati kita, musuh Islam tepuk tangan lihat kita bergaduh sesama sendiri dan orang bukan Islam pula mengeratkan hubungan mereka.

“Sebagai orang beriman kita tak boleh menghina atau kita tak boleh bergembira di atas kecelakaan orang lain lebih-lebih lagi saudara sesama Islam kita, tak kira siapa, bahkan orang itu pernah menghina dan fitnah kita,” pesannya.
Sehubungan itu, Asma’ mengajak orang ramai untuk mendoakan Najib agar beliau dapat berubah menjadi seseorang yang lebih baik. – KOSMO! ONLINE


Bakar sekolah kerana wang RM61
Oleh KOSMO!

24 Ogos 2022, 9:30 pm
BANGKOK – Seorang perompak yang terdesak bertindak membakar bangunan sebuah sekolah di Buriram, Thailand untuk menutup jenayah rompakan yang hanya mengambil wang 500 baht (RM61.86), lapor laman berita Thaiger kelmarin.
Sekolah Kuil Wat Kok Charoen dibakar pada Jumaat lalu. Suspek  tidak dikenali itu meninggalkan nota pelik yang mengatakan “Saya sayang Perdana Menteri. Saya minta maaf, saya perlukan wang”.
Ketua Polis Daerah Phlapphla Chai menerima laporan kebakaran di sekolah itu sebelum polis dan bomba dikerah ke lokasi kejadian.
Mereka mendapati sebuah bangunan yang penuh dengan peralatan dan perabot sekolah termasuk sebuah tong minyak telah terbakar.
Anggota bomba bertungkus-lumus menghalang api daripada merebak ke bangunan lain di sekolah itu sebelum berjaya mengawalnya dalam masa sejam.
Bangunan itu rosak teruk dan memerlukan pembinaan semula secara keseluruhan dengan lantai dan dinding perlu diganti. Semua perabot dan peralatan di dalamnya musnah.

Sebuah kamera keselamatan dipusingkan untuk mengelak daripada merakamkan kejadian kebakaran manakala dua lagi kamera di sekolah itu dialihkan sepenuhnya dan dibakar. Pelayan yang menyimpan semua rakaman telah disapu bersih.
Beberapa kunci yang mampu membuka semua meja guru di sekolah itu ditemui manakala suspek didakwa mencari wang dan barang berharga. Perompak itu hanya mengambil wang tunai 500 baht.  – Agensi


Mahkamah: Rompak RM65, 2 lelaki dijel 3 tahun, 1 sebatan
Oleh NUZULSHAM SHAMSUDDIN

24 Ogos 2022, 7:53 pm
KUALA LUMPUR – Perbuatan dua sekawan yang merompak RM65 milik sebuah kedai serbaneka minggu lalu, membawa padah apabila mereka masing-masing dipenjara tiga tahun dan satu sebatan oleh Mahkamah Sesyen di sini hari ini.
Hakim Emilia Kaswati Mohamad Khalid menjatuhkan hukuman terhadap Mohd. Nazir Bahli, 36, dan Ahmad Shahmi Azmi, 31, selepas mereka mengaku bersalah atas pertuduhan yang disabitkan.
Mahkamah turut memerintahkan hukuman penjara itu berjalan bermula dari tarikh tangkap pada 19 Ogos lalu.
Mengikut pertuduhan, mereka bersama-sama didakwa telah melakukan samun berkumpulan terhadap seorang pekerja berusia 17 tahun dengan mengambil wang tunai RM65 milik sebuah kedai serbaneka.
Kesalahan itu didakwa dilakukan di sebuah kedai serbaneka di Taman Pertama, Cheras di sini pukul 9.30 malam pada 18 Ogos lalu yang didakwa mengikut Seksyen 395 Kanun Keseksaan.
Hukuman bagi seksyen itu memperuntukkan penjara maksimum 20 tahun dan boleh dikenakan denda dan sebatan. – KOSMO! ONLINE


Mahkamah: Kes SRC, Jonathan Laidlaw fail rayuan di Mahkamah Persekutuan
Oleh NUZULSHAM SHAMSUDDIN

24 Ogos 2022, 9:12 pm
KUALA LUMPUR – Peguam Diraja (QC) dari United Kingdom (UK) Jonathan James Laidlaw atau
Jonathan Laidlaw telah memfailkan rayuan terhadap keputusan Mahkamah Tinggi di sini yang menolak permohonannya untuk mewakili Datuk Seri Najib Tun Razak dalam rayuan akhir membabitkn penyelewengan dana RM42 juta milik SRC International Sdn. Bhd.
Notis rayuan itu difailkan di Mahkamah Persekutuan pada 22 Ogos lalu menerusi Tetuan Shafee & Co yang mewakili peguam QC itu selaku perayu.
Berdasarkan notis itu, peguan itu merayu terhadap keseluruhan keputusan yang diputuskan oleh Hakim Datuk Ahmad Kamal Md Shahid pada 21 Julai lepas, yang mana permohonannya itu telah ditolak tanpa perintah terhadap kos.
Rayuan itu dibuat selaras dengan peruntukan di bawah Seksyen 19 Akta Profesion Undang-Undang 1976.
Sementara itu peguam Muhammad Farhan Muhammad Shafee  ketika dihubungi mengesahkan perkara itu.
Pada 21 Julai lalu, Hakim Datuk Ahmad Kamal Md Shahid dalam menolak permohonan berkata peguam tersebut gagal membuktikan bahawa beliau memiliki kelayakan khas dan pengalaman untuk mengendali rayuan atau pertuduhan terhadap bekas perdana menteri itu.

Ia membabitkan Seksyen 23 Akta Suruhanjaya Pencegahan Rasuah Malaysia (SPRM) 2009, Seksyen 409 Kanun Keseksaan serta Seksyen 4 Akta Pencegahan Pengubahan wang Haram, Pencegahan Pembiayaan Keganasan Dan Hasil Daripada Aktiviti Haram (AMLATFPUAA) 2001.
Sebelum ini, pada 25 Januari lalu, firma guaman Tetuan Shafee & Co. telah menyerahkan surat kepada Ketua Hakim Negara Tun Tengku Maimun Tuan Mat mengenai hasrat Najib melantik QC untuk membantu beliau berhubung isu kompleks dan persoalan undang-undang dalam rayuan kes SRC di Mahkamah Persekutuan.
Semalam, Mahkamah Persekutuan mengekalkan sabitan dan hukuman penjara 12 tahun serta denda RM210 juta kerana menyeleweng dana SRC International Sdn. Bhd. berjumlah RM42 juta. – KOSMO! ONLINE


Jangan jadikan peperiksaan beban kepada pelajar
Oleh ALWANI ZAFIRAH

24 Ogos 2022, 11:22 pm
KUALA LUMPUR – Para guru tidak seharusnya menjadikan peperiksaan akhir tahun sebagai peperiksaan berkepentingan tinggi sehingga memberi bebanan kepada pelajar.
Menteri Kanan Pendidikan, Datuk Dr. Radzi Jidin berkata, ujian sekolah hanya perlu dilakukan untuk menentukan penguasaan pelajar terhadap subjek yang dipelajari di sekolah.
Jelasnya, pelaksanaan ujian akhir itu tidak akan menggantikan Pentaksiran Tingkatan Tiga (PT3) atau Ujian Penilaian Sekolah Rendah (UPSR) yang telah dimansuhkan sebelum ini.
“Tolong jangan jadikan peperiksaan akhir tahun atau ujian akhir penggal akademik kepada peperiksaan berkepentingan tinggi. Jika tidak, kita kembali ke bulatan lama yang sama (pelajar yang bersedia untuk peperiksaan awam utama).
“Peperiksaan akhir tahun atau peperiksaan terakhir penggal akademik tidak menggantikan UPSR atau PT3. Kedua-dua peperiksaan itu telah dimansuhkan, tidak perlu menggantikannya kepada ujian lain,” katanya ketika berkongsi pandangan pada majlis Bicara Eksekutif Transformasi Pendidikan di Hotel Berjaya Times Square di sini hari ini.
Bercakap kepada pihak berkepentingan pendidikan, serta rakan strategik Kementerian Pendidikan (KPM), Radzi berkata peperiksaan tahun akhir di sekolah harus dianggap sebagai peperiksaan biasa dan setiap pelajar perlu selesa menjalaninya selain membuktikan kemampuan diri terhadap subjek yang dipelajari.

Selain itu, beliau berharap agar pemansuhan PT3 dan UPSR akan membolehkan pelajar meneroka subjek sains, teknologi, kejuruteraan dan matematik (STEM) secara lebih meluas.
Dalam pada itu, beliau turut mengingatkan ibu bapa agar tidak menyalahkan pihak sekolah mahupun KPM kerana tidak menjalankn peperiksaan utama seperti sebelum ini kerana segala rancangan yang sudah diatur adalah bertujuan mengukuhkan sistem pendidikan negara. – KOSMO! ONLINE


Syarikat China arah pekerja makan telur mentah sebagai hukuman tidak capai sasaran
Oleh KOSMO!

24 Ogos 2022, 7:00 pm
BEIJING – Sebuah syarikat di China mencetuskan kontroversi apabila dilaporkan memaksa kakitangannya makan telur mentah sebagai hukuman atas kegagalan memenuhi sasaran yang ditetapkan, lapor laman berita Oddity Central semalam.
Perkara itu didedahkan seorang pelajar yang menjalani latihan industri di sebuah syarikat teknologi yang beroperasi di bandar Zhengzhou.
Menurut pelajar  dikenali sebagai Du itu, syarikat berkenaan mempunyai peraturan aneh di mana setiap pekerja dipaksa menelan telur mentah sekiranya tidak menerima tempahan dalam satu tempoh masa tertentu atau gagal memenuhi sasaran pengurusan.
Tambah Du, latihan industri yang dijalaninya turut ditamatkan selepas dia enggan mematuhi peraturan tersebut. Pihak pengurusan juga didakwa menyuruh dia menulis ‘sebab peribadi’ sebagai alasan menamatkan latihan.
Pendedahan Du itu mencetuskan kemarahan netizen yang disusuli sebuah rakaman video yang menunjukkan pekerja syarikat terbabit kelihatan loya selepas cuba menelan telur mentah.
Orang ramai menggelar amalan tersebut sebagai tidak berperikemanusiaan serta memberi amaran bahawa tindakan memakan telur mentah adalah berbahaya. Mereka juga meminta  Syarikat terbabit dihadapkan ke muka pengadilan.

Bagaimanapun, seorang wakil syarikat  berkenaan berkata, hukuman memakan telur mentah telah digariskan dalam buku panduan bekerja, justeru,  semua kakitangan perlu mematuhinya.
Ketika Du menyoal mengenai kesahihan  peraturan tersebut dari segi undang-undang, seorang pengurus sumber manusia menjawab dengan menyoal: “Undang-undang apa yang menghalang anda daripada makan telur mentah?”
Pegawai pemeriksaan buruh daerah Jinshui dilaporkan sedang menyiasat kes itu, namun pakar-pakar perundangan berkata, mereka memerlukan testimoni selain daripada Du kerana dia merupakan pelajar yang menjalani latihan industri, dan bukannya pekerja syarikat.
Ini bermaksud, tindakan ke atasnya tidak tertakluk di bawah undang-undang buruh. – Agensi


Tiada lewat buka pintu air pasang surut di Taman Sri Muda
Oleh ISKANDAR SHAH MOHAMED

24 Ogos 2022, 6:33 pm
SHAH ALAM – Kerajaan Selangor menafikan kelewatan membuka pintu air pasang surut (TCG) di Taman Sri Muda, Seksyen 25 di sini, menjadi punca utama berlaku banjir kilat, baru-baru ini.
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Ir. Izham Hashim berkata, Jabatan Pengairan dan Saliran (JPS) melakukan operasi tebatan banjir menerusi TCG dan sistem pam mengikut prosedur operasi standard (SOP) ditetapkan.
Kata beliau, bacaan hujan terkumpul mencatatkan 92.5 milimeter (mm) yang dikategorikan sebagai amat lebat di Taman Sri Muda itu, Sabtu lalu.
“Keadaan itu mengakibatkan banjir kilat di beberapa kawasan rendah dan TCG  dioperasikan kerana paras air Sungai Rasau melebihi paras saliran parit utama di kawasan berkenaan.
“Aliran air dari saliran parit utama itu kemudian dilencongkan ke kolam takungan banjir sedia ada,” katanya dalam kenyataan hari ini.
Kosmo! Online pada 20 Ogos lalu melaporkan hujan lebat menyebabkan kawasan di Taman Sri Muda, Seksyen 25 di sini dinaiki air setinggi 0.7 meter.-KOSMO!ONLINE


Amaran ribut petir mulai 27 hingga 30 Ogos seluruh negara
Oleh KOSMO!

24 Ogos 2022, 7:43 pm
PETALING JAYA – Jabatan Meteorologi Malaysia (MetMalaysia) meramalkan cuaca signifikan hujan lebat dan ribut petir di seluruh negara dalam tempoh 27 hingga 30 Ogos 2022.
Jangkaan tersebut berdasarkan analisis model MET Malaysia Weather Research and Forecasting Model (MET-WRF), European Centre for Medium-Range Weather Forecasts (ECMWF) dan Global Forecast System (GFS).
Ketua Pengarahnya, Muhammad Helmi Abdullah berkata, tiupan angin di rantau negara dijangka menjadi lemah dan pelbagai hala dalam tempoh berkenaan.
“keadaan itu adalah kondusif untuk pembentukan awan ribut petir terutama pada sebelah petang hingga awal malam.
“Ribut petir, hujan lebat beserta angin kencang dijangka berlaku di kebanyakan kawasan di negeri-negeri pantai barat dan pedalaman Semenanjung, Sarawak (tengah dan utara), barat Sabah serta WP Labuan dalam tempoh berkenaan,” ujarnya.
Dalam pada itu, orang awam dinasihatkan untuk sentiasa merujuk laman web rasmi MetMalaysia dan semua media sosial serta memuat turun aplikasi myCuaca bagi maklumat yang terkini dan sahih. – KOSMO! ONLINE


Kumpulan Affin Bank catat untung RM408.5 juta
Oleh KOSMO!

24 Ogos 2022, 6:25 pm
PETALING JAYA – Kumpulan Affin Bank mencatat keuntungan sebelum cukai (PBT) dan selepas zakat berjumlah RM408.5 juta bagi tempoh enam bulan berakhir 30 Jun 2022 (1H2022) dengan pertumbuhan sebanyak 44.7 peratus berbanding tempoh  sama tahun lalu.
Presiden dan Ketua Pegawai Eksekutif Kumpulan Affin, Datuk Wan Razly Abdullah berkata,  pencapaian PBT yang lebih memberangsangkan bagi 1H2022 itu  dipacu oleh pendapatan faedah bersih yang lebih tinggi serta pendapatan perbankan Islam, selari dengan pelan pertumbuhan AIM22.
Menurut beliau, Affin Bank dan Affin Islamic Bank terus menjadi penyumbang utama kepada Kumpulan yang di mana Affin Islamic Bank merekodkan PBT yang melonjak tinggi sebanyak 70.5 peratus kepada RM147.9 juta hasil pertumbuhan pembiayaan dan elaun rosot nilai yang lebih rendah.
“Kumpulan Affin Bank akan terus berwaspada mengambil kira suasana geopolitik dan makro ekonomi yang mencabar.
“Kami akan terus memastikan kecairan, kualiti kredit dan tahap rizab modal kami mencukupi bagi mendepani sebarang ketidaktentuan,” katanya dalam kenyataan yang dikeluarkan.

Wan Razly menjelaskan, Affin Islamic Bank terus menjadi penyumbang signifikan kepada Kumpulan Affin dan ini dipamerkan menerusi PBT mereka yang telah meningkat sebanyak 70.5 peratus kepada RM147.9 juta hasil daripada pertumbuhan pembiayaan dan elaun rosot nilai yang lebih rendah.

PBT Affin Islamic Bank yang lebih baik ini juga dipacu oleh pertumbuhan pembiayaan yang
memberangsangkan pada kadar 18.6 peratus dari tahun ke tahun dan elaun rosot nilai yang lebih rendah.
Affin Islamic Bank juga mencatatkan peningkatan ketara dalam aspek kualiti aset iaitu sebanyak 0.57 peratus dalam Pembiayaan Terjejas Kasar kepada 0.98 peratus pada 1H2022 berbanding 1.55 peratus pada 1H2021.
Sehingga 30 Jun 2022, jumlah keseluruhan pinjaman, pendahuluan dan pembiayaan Kumpulan
dari tahun ke tahun telah meningkat sebanyak 15.0 peratus kepada RM55.4 bilion, kebanyakannya disumbang oleh pertumbuhan sebanyak 21.6 peratus dalam segmen Perbankan Komuniti.
Pinjaman Perumahan telah meningkat sebanyak 22.5 peratus manakala pinjaman kewangan kereta pula turut meningkat sebanyak 11.4 peratus manakala bagi deposit pula, Akaun Semasa Akaun Simpanan (CASA) dicatatkan pada RM13.9 bilion bagi tempoh berakhir pada 30 Jun 2022 dan nisbah CASA berada pada kadar 21.50 peratus.
Jumlah deposit daripada pelanggan Kumpulan turut meningkat dari tahun ke tahun sebanyak
19.8 peratus kepada RM64.5 bilion sehingga 30 Jun 2022 di mana inisiatif CASA yang dilaksanakan terus membuahkan hasil yang positif. -KOSMO! ONLINE


Bomba selamatkan lelaki, tanggalkan cincin daripada alat sulit
Oleh KOSMO!

24 Ogos 2022, 7:30 pm
JAKARTA – Seorang lelaki di Sidoarjo, wilayah Jawa Timur berdepan  detik cemas apabila gagal mengeluarkan cincin yang dimasukkan pada alat sulitnya, lapor laman berita Suara.com kelmarin.
Pasukan Penyelamat Agensi Pengurusan Bencana Serantau (BPBD) Sidoarjo menerima panggilan kecemasan  dan sejurus tiba, mereka mendapati mangsa sedang mengerang kesakitan kerana sebentuk cincin tersekat pada kemaluannya.
Ketua Balai Bomba BPBD Sidoarjo, Nawari berkata, selepas beberapa ketika cuba mengeluarkan cincin itu dengan penuh berhati-hati, ia akhirnya dapat dikeluarkan.
“Ya, benar kami ada menerima laporan tersebut dan mangsa telah diselamatkan.
“Cincin itu cuba dipakai pada alat sulit mangsa ketika dia sedang mandi,” katanya.
Sebelum ini, kes serupa turut berlaku di Blitar, juga dalam wilayah Jawa Timur pada Mac lalu apabila seorang pemuda pergi ke balai bomba setempat untuk meminta bantuan mengeluarkan sejenis logam pada alat sulitnya. – Agensi


Biskut Kering sasar hadiah utama Liga Fantasi Kosmo!
Oleh KOSMO!

24 Ogos 2022, 7:24 pm
ZUFLIZAN OTHMAN
PERASAAN kecewa tidak dapat menyertai Liga Fantasi Kosmo! musim lalu tidak mematahkan semangat pengurus Fantasy Premier League, Zuflizan Othman untuk memulakan saingan Liga Fantasi Kosmo! 2022/23 dengan cemerlang apabila mengutip antara mata tertinggi pada minggu ketiga.
Zuflizan yang mengurus pasukan Biskut Kering FC serta meraih 72 mata memberitahu, penelitian perlawanan sebelum ini dianggap penting sebelum memuktamadkan kesebelasan utama yang dijangka mampu mengutip mata mata tertinggi.
Bagaimanapun, kata Zuflizan, misinya pada Liga Fantasi Kosmo! bukan tertumpu kepada perebutan hadiah mingguan, namun adalah untuk bergelar juara keseluruhan.
“Saya tidak jangka mampu muncul pemenang mingguan Liga Fantasi Kosmo! kerana saingan benar-benar sengit. Apa pun, strategi dan pemilihan pemain pada minggu ini benar-benar menjadi.
“Taktikal saya sangat mudah, pemain yang menunjukkan prestasi terbaik minggu lalu akan menjadi pilihan utama untuk dimasukkan ke dalam skuad utama.
“Terima kasih Kosmo!. Harap kemenangan ini menjadi permulaan untuk muncul juara keseluruhan 2022/2023,” katanya yang berasal dari Putrajaya.

MOHD. ZULIZZAB SAARI
Rekod musim lalu sebagai rujukan pengurus Jakpro
PERANCANGAN teliti pada setiap perlawanan Liga Perdana Inggeris (EPL) ternyata membawa tuah kepada pengurus, Mohd. Zulizzab Saari apabila mengutip antara mata tertinggi mingguan Liga Fantasi Kosmo! 2022/23.
Pengurus yang sudah berjinak-jinak dengan dunia Fantasy Premier League (FPL) sejak tiga tahun lalu memilih untuk mempertaruhkan bintang Liverpool, Mohamed Salah sebagai kapten pasukan, sekali gus membolehkannya meraih mata penting untuk muncul salah seorang pemenang minggu ini.
Bagi pengurus pasukan Jakpro yang meraih 73 mata itu, rekod musim lalu juga penting untuk dilihat dan dinilai sebelum membawa masuk pemain terbaik ke dalam skuad utama.
“Saya sudah menyertai FPL sejak tiga musim dan diakui bukan mudah untuk menang saingan ini. Jadi percaturan bijak perlu dibuat agar tidak kehilangan mata penting.
“Meskipun saya adalah peminat Manchester City, namun pemain Liverpool, Salah tetap menjadi pilihan kapten pasukan saya kerana dia penyumbang mata tetap bagi setiap minggu. Apa pun, risiko perlu dibuat jika ingin mengutip mata tertinggi.
“Saya bertuah memenangi FPL minggu ini dan berharap dapat meraih kemenangan minggu-minggu seterusnya,” katanya yang berasal dari Kampung Baru Wakaf Tengah Mengabang Telipot, Terengganu.


Kena daftar jika beli dron bermula akhir 2023
Oleh AMREE AHMAD

24 Ogos 2022, 7:00 pm
PUTRAJAYA- Mereka yang berhasrat membeli sistem pesawat tanpa pemandu (UAS) atau juga dikenali sebagai dron di negara ini perlu mendaftar diri untuk menggunakan alat elektronik itu bermula akhir tahun depan.
Ketua Pegawai Eksekutif Pihak Berkuasa Penerbangan Awam Malaysia (CAAM), Datuk Kapten Chester Voo berkata, pendaftaran itu perlu bagi pengawalseliaan operasi dron yang dilihat bebas ketika ini.
Ka Siong (tengah) bergambar bersama para peserta pada program Bengkel Pengoperasian UAS/Dron bersama media di Putrajaya di sini, hari ini.-GAMBAR : FAISOL MUSTAFA
“Kami juga akan memperkenalkan Sistem Pengurusan Trafik UAS (UTM) menerusi pindaan Peraturan Penerbangan Awam 2016 yang bakal dibentangkan di Parlimen kelak.
“Buat masa ini, kami baharu memghantar draf tersebut kepada pihak Kementerian Pengangkutan dan jangka boleh diwartakan menjelang suku pertama 2023,” katanya pada sidang akhbar di sini tadi.
Terdahulu, beliau menghadiri Sesi Bengkel Pengoperasian UAS Bersama Petugas Media Putrajaya dirasmikan oleh Menteri Pengangkutan, Datuk Seri Dr. Wee Ka Siong.-KOSMO! ONLINE


EISKL 2022 tonjol potensi industri sukan terhadap pembangunan ekonomi
Oleh AZMI NORDIN

24 Ogos 2022, 7:34 pm
PETALING JAYA – Bagi menonjolkan potensi dan sumbangan industri sukan terhadap pembangunan ekonomi negara, Kementerian Belia dan Sukan (KBS) akan menganjurkan Ekspo Industri Sukan Kuala Lumpur 2022 (EISKL 2022) pada Oktober ini.
Ekspo dengan tema “Industri Sukan Pemangkin Ekonomi Negara” yang akan berlangsung pada 6 hingga 9 Oktober itu diadakan di Tempat Letak Kereta Kompleks Sukan Negara, Bukit Jalil, Kuala Lumpur.
Menurut KBS, EISKL 2022 menghimpunkan semua penggiat dan pemain industri sukan terdiri dari pelbagai segmen antaranya seperti peruncitan dan pengurusan fasiliti yang akan dirasmikan oleh Menteri Belia dan Sukan, Datuk Seri Ahmad Faizal bin Datuk Azumu.
“Ia menampilkan pelbagai acara menarik seperti pameran dan jualan peralatan, produk, perkhidmatan sukan, persidangan industri sukan, dan bermacam acara sampingan yang menarik serta karnival jualan trak makanan,”
Tambah KBS, penganjuran EISKL 2022 turut dibantu oleh agensi-agensi di bawah KBS serta
rakan penganjur dan strategik lain dari organisasi swasta, pertubuhan bukan kerajaan (NGO), dan Pusat Pengajian Tinggi Awam.
“Orang ramai yang berminat untuk menyertai EISKL 2022 melalui pembelian reruai jualan, menyertai persidangan serta pelbagai acara yang ditawarkan, boleh menghubungi Sekretariat Industri Sukan.

“Boleh menghubungi Sekretariat Industri Sukan, Ahmad Saferi Saari (0125352846) atau Azizi Azran Abdullah di nombor telefon (0199503206) untuk butiran lanjut,” ujarnya.- KOSMO! ONLINE.


Lima atlet rebut Anugerah Atlet Terbaik SAM 2020/2021
Oleh MUHAMMAD ZUHAILY BADLISHAH

24 Ogos 2022, 7:47 pm
PETALING JAYA – Jaguh berbasikal trek negara, Datuk Mohd. Azizulhasni Awang sekali lagi tercalon untuk merebut anugerah atlet terbaik pada Anugerah 100 Plus Perpaduan Persatuan Penulis-Penulis Sukan Malaysia (SAM) 2020/2021.
Pemenang pingat perak keirin Sukan Olimpik Tokyo 2020 itu sebelum ini pernah dinobatkan sebagai Atlet Terbaik sewaktu Anugerah SAM 2019.
Kali ini, Azizulhasni bakal dicabar pemain perseorangan lelaki No.1 negara, Lee Zii Jia dan ratu terjun, Datuk Pandelela Rinon yang dilihat antara nama berpotensi untuk memenangi anugerah yang akan diadakan pada 6 September ini.
Dua lagi calon yang tersenarai untuk anugerah tersebut ialah pemenang pingat gangsa beregu lelaki Sukan Olimpik Tokyo 2020, Aaron Chia-Soh Wooi Yik dan jaguh Muay Thai kebangsaan, Rifdean Masdor.
NORISMADI
Presiden SAM, Norismadi Abd. Manap turut memaklumkan empat nama disenarai pendek untuk memenangi kategori Atlet Paralimpik Terbaik iaitu Datuk Abdul Latif Romly (olahraga), Bonnie Bunyau Gustin (powerlifting), Cheah Liek Hou (badminton) dan Chew Wei Lun (boccia).
Dalam masa sama, beliau menyifatkan anugerah kali ini dijangka lebih menarik kerana buat julung kalinya menggabungkan dua edisi bagi tahun 2020 dan 2021 selepas penganjurannya ditunda selama setahun kerana wabak Covid-19.

“Hampir 200 penyertaan diterima bagi anugerah kali ini dengan 17 anugerah kewartawanan bakal diberikan iaitu lapan kategori masing-masing bagi tahun 2020 dan 2021 serta satu penghargaan tertinggi iaitu Anugerah Siebel.
TROFI tiga anugerah utama menjadi tumpuan pada Anugerah 100 Plus Perpaduan Persatuan SAM 2020/2021 yang akan berlangsung pada 6 September ini.
“Turut diperkenalkan tahun ini adalah dua kategori baharu iaitu anugerah kewartawanan sukan perpaduan dan foto perpaduan.
“Kategori anugerah perpaduan iaitu kerjasama antara SAM dan Kementerian Perpaduan diwujudkan kerana secara tak langsung dapat membantu rakyat Malaysia menyedari elemen perpaduan dalam sukan,” katanya pada sidang akhbar di Hilton Petaling Jaya hari ini.
Anugerah yang bakal diadakan bulan depan itu bakal dirasmikan Menteri Belia dan Sukan, Datuk Seri Ahmad Faizal Azumu serta dihadiri Menteri Perpaduan Negara, Datuk Halimah Mohamed Sadique. – KOSMO! ONLINE


NASA siar imej ribut gergasi cukup besar untuk ‘menelan’ Bumi
Oleh KOSMO!

24 Ogos 2022, 6:31 pm
WASHINGTON – Pentadbiran Aeronautik dan Angkasa Lepas Kebangsaan (NASA) merakam imej Planet Musytari yang belum pernah dilihat sebelum ini menggunakan Teleskop Angkasa James Webb (JWST), lapor akhbar The Sun semalam.
Imej yang dirakam itu memaparkan ribut besar yang berpusat di atmosfera planet tersebut.
Kamera Infra Merah Hampir (NIRCam) pada JWST mendedahkan rahsia planet terbesar itu secara terperinci dengan menggabungkan beberapa imej menjadi satu.
Pada imej tersebut, orang ramai boleh melihat aurora memanjang ke altitud tinggi di atas kutub utara dan selatan.
Turut kelihatan adalah jerebu yang berpusar di sekeliling kutub-kutub tersebut.
“Sejujurnya kami tidak menyangka imej yang dirakam akan menjadi sehebat itu.

“Ia adalah sesuatu yang luar biasa kerana kita dapat melihat Planet Musytari secara terperinci yang lengkap dengan cincin, satelit  kecil dan galaksi dalam satu imej,” kata ahli astronomi di Universiti California, Profesor Mike de Pater.
Selain itu, imej tersebut turut memaparkan Titik Merah Besar Musytari yang ikonik, ribut besar yang boleh dilihat pada bahagian bawah kiri.
“Ia kelihatan putih dalam imej ini kerana memantulkan cahaya Matahari. Kecerahan di sini menunjukkan altitud yang tinggi,” jelas saintis Webb, Heidi Hammell.
Titik Merah Besar Musytari merupakan ribut terbesar dalam Sistem Solar, berukuran lebar sekitar 16,350 kilometer.
Ia adalah 1.3 kali ganda lebih besar daripada diameter Bumi.
Angin ketika kemuncak taufan itu boleh mencecah sehingga 431 kilometer sejam, lebih laju berbanding kelajuan angin terkuat Bumi iaitu 407 kilometer sejam. – AGENSI


Petisyen Najib tidak wajar diampunkan dikeluarkan
Oleh AZMI NORDIN

24 Ogos 2022, 6:23 pm
PETALING JAYA – Gabungan Pilihan Raya Bersih dan Adil (Bersih) memulakan sebuah petisyen kepada Seri Paduka Baginda Yang di-Pertuan Agong (YDPA) untuk tidak mengampunkan Datuk Seri Najib Tun Razak yang dijatuhkan hukuman baru-baru ini.
Tinjauan Kosmo! mendapati, petisyen itu sudah mendapat sekitar 28,000 orang yang menandatanganinya.
Menurut Bersih, ada pihak yang sudah mula memikirkan untuk memohon pengampunan kepada YDPA dan tidak mahu biarkan ini berlaku.
“Rakyat memohon limpah perkenan Tuanku agar tidak menggunakan kuasa Tuanku mengurniakan keampunan kepada mantan Perdana Menteri Najib Tun Razak kerana jenayah terhadap kepentingan rakyat Malaysia sekalian.
“Beliau telah disabitkan bersalah menyeleweng dana awam melalui SRC International dan telah diberikan proses pengadilan yang seadilnya.
“Sebagai rakyat, patik-patik sekalian berasa sengsara dengan kesan korupsi oleh mereka yang diberi mandat membangun negara ini tetapi sebaliknya memenuhkan tembolok sendiri dengan kekayaan negara,” katanya.

Menurut Bersih, Najib tidak malu dengan perbuatannya, sekalian rakyat terpaksa hidup menahan malu kerana negara terpalit sebagai kes kleptokrasi terbesar di dunia.
“Rakyat sepenuh hati memohon limpah perkenan Tuanku untuk mempertimbangkan rayuan sekalian agar sebarang permohonan ampun oleh Najib, yang telah memberi malu kepada negara ini.
“Kita tidak boleh bertoleransi dengan korupsi walau siapapun pelakunya. Biarlah Najib menjalani hukuman 12 tahun penjara dan membayar denda RM210 juta untuk dijadikan amaran kepada semua pemimpin yang sangka mereka boleh dengan korup menyalahgunakan kuasa,” katanya. -KOSMO! ONLINE


Lelaki maut disondol selepas bakar tanduk lembu jantan
Oleh KOSMO!

24 Ogos 2022, 5:41 pm
VALENCIA, SEPANYOL – Seorang lelaki meninggal dunia selepas disondol  seekor lembu jantan yang naik minyak selepas tanduknya dibakar dalam sebuah festival di Sepanyol, lapor akhbar Daily Star kelmarin.
Rakaman video menunjukkan Adrian Martinez Fernandez, 24, ditanduk haiwan itu sambil diperhatikan penonton. Beberapa lelaki lain cuba membantunya, namun menurut laporan, limpa Fernandez pecah akibat disondol lembu tersebut.
Dalam kejadian tragis pada Ahad lalu, lembu jantan itu menanduk Fernandez selepas tanduknya dibakar semasa festival berkaitan keagamaan berlangsung di bandar Valencia.
Mangsa dikatakan datang dari bandar Almansa untuk mengambil bahagian dalam sambutan tersebut, namun niatnya berakhir dengan tragedi apabila ditanduk.
Lembu jantan itu mempunyai dua biji bola yang diperbuat daripada bahan mudah terbakar serta diletakkan pada kedua-dua tanduknya.
Ia merupakan satu pemandangan biasa pada mana-mana acara larian lembu. Lembu berkenaan kemudian akan dilepaskan ke jalanan.

Kesakitan akibat api difahamkan menjadi penyebab haiwan itu naik minyak lalu merempuh Fernandez. – Agensi


Pelajar kolej vokasional maut, motosikal terbabas di selekoh
Oleh DIYANATUL ATIQAH ZAKARYA

24 Ogos 2022, 5:52 pm
JASIN – Seorang pelajar Kolej Vokasional Alor Gajah maut selepas motosikal ditunggangi merempuh sebuah kereta di Kilometer 7 Jalan Asahan-Jasin, di sini, hari ini.
Dalam kejadian kira-kira pukul 11.30 pagi itu, mangsa Muhammad Altaaf Danish Mat Nasir 18, meninggal dunia di lokasi akibat kecederaan parah di seluruh badan.
Ketua Polis Daerah Jasin, Deputi Superintendan Mispani Hamdan berkata, ketika kejadian mangsa yang menunggang motosikal jenis Yamaha 135 LC dalam perjalanan dari arah Jasin menuju Asahan.
“Setiba di kawasan selekoh Jalan Kampung Bukit Asahan motosikal mangsa telah hilang kawalan dan terbabas masuk ke laluan bertentangan.
“Mangsa telah merempuh sebuah Toyota Camry menyebabkannya mengalami kecederaan parah, manakala motosikalnya turut terbakar di lokasi,” katanya ketika dihubungi di sini, hari ini.
Katanya, mayat mangsa telah dihantar ke Unit Forensik Hospital Jasin untuk proses bedah siasat.

“Siasatan diteruskan mengikut Seksyen 41(1)Akta Pengangkutan Jalan 1987,” katanya.-KOSMO! ONLINE


Lebih 100 NGO hantar reforandum kepada Agong
24 Ogos 2022, 5:34 pm
KUALA LUMPUR – Kira-kira 100 pertubuhan bukan kerajaan (NGO) menghantar reforandum pengampuman Diraja buat bekas Perdana Menteri Datuk Seri Najib Tun Razak kepada Yang di-Pertuan Agong di Istana Negara hari ini.
Presiden Pertubuhan Jalinan Perpaduan Negara Malaysia, Syed Mohammad Imran S. N. Syed Abdul Aziz berkata, selain memohon pengampunan Diraja, beliau juga memohon Ketua Peguam Negara dan Pengarah Suruhanjaya Pencegahan Rasuah Malaysia menghadap Yang Dipertuan Agong.
“Saya menghantar satu reforandum kepada Agong dengan tuntutan pertama adalah pengampunan Diraja serta-merta kepada Najib.
“Keduanya kami memohon Ketua Peguam Negara, Tan Sri Idrus Harun dan Ketua SPRM, Datuk Seri Azam Baki untuk menghadap Baginda memberi bukti kes konflik berkepentingan membabitkan Hakim, Nazlan Ghazali,” katanya kepada pemberita di hadapan pintu 3 Istana Negara di sini hari ini.
Tambahnya, beliau tidak menyoal bidang kehakiman namun jika wujud ‘conflict of interest ‘ mengapa tidak dikemukakan bukti tersebut di Mahkamah.
Selain itu, beliau memohon Perdana Menteri, Datuk Seri Ismail Sabri Yaakob bagi menghadap Seri Paduka Baginda dan memohon pengampunan Diraja buat bekas Perdana Menteri itu.

“Perdana Menteri harus memberi satu surat kepada Agong untuk pengampunan Diraja buat Datuk Seri Najib.
“Pengampunan Diraja perlu menerusi permohonan Perdana Menteri, kalau Perdana Menteri orang Barisan Nasional (BN) maka lakukannya, kita kena tolong BN,” jelasnya.
Katanya, beliau tidak mengugut Perdana Menteri untuk memohon pengampunan itu namun hanya meminta bagi menolong ahli parti itu.
Beliau juga turut mendesak Presiden Umno, Datuk Seri Ahmad Zahid Hamidi mengarahkan Perdana Menteri supaya bertindak segera memohon campur tangan Agong membebaskan Najib dan jika perkara itu gagal dituruti UMNO wajar menarik sokongan kepada kerajaan pimpinan Ismail Sabri. – KOSMO! ONLINE


Tiada pergerakan keluar Najib dari penjara
Oleh NOR AZIAH MAT NOH

24 Ogos 2022, 5:16 pm
SUNGAI BULOH – Tiada sebarang pergerakan masuk kenderaan bekas Perdana Menteri, Datuk Seri Najib Tun Razak ke Penjara Sungai Buloh setakat pukul 5 petang, di sini hari ini.
Ketika ini, keadaan pintu masuk penjara tenang dengan hanya kenderaan awam memasuki perkarangan penjara terbabit.
Kira-kira 15 pengamal media dilihat berkampung di pekarangan Penjara Sungai Buloh menunggu Najib yang didakwa akan dipindahkan dari Penjara Kajang hari ini.
Sementara itu, di Penjara Kajang pula tiada pergerakan keluar Najib dilaporkan berlaku di pintu utama penjara berkenaan.
Hanya 20 petugas media terdiri daripada wartawan dan jurugambar menanti di kawasan perkarangan penjara ini sejak pukul 8 pagi tadi.
Sebelum ini, sumber mengatakan bahawa Najib yang berada di Penjara Kajang akan diambil menggunakan kenderaan dari Penjara Sungai Buloh dan paling lewat kenderaan itu bergerak keluar pukul 5 petang ini.

Sehingga kini, belum dapat dipastikan sama ada Ahli Parlimen Pekan itu akan dihantar ke penjara ini dari Penjara Kajang.
Terdahulu, Najib kekal dihukum penjara 12 tahun dan denda RM210 juta dalam kes dana syarikat SRC International Sdn. Bhd. berjumlah RM42 juta oleh Mahkamah Persekutuan hari ini.
Keputusan sebulat suara itu (unanimous) dibuat panel lima hakim yang diketuai Ketua Hakim Negara Tun Tengku Maimun Tengku Mat.
Dalam penghakimannya, ketika membaca keputusan itu, Hakim Tengku Maimun mendapati keputusan Hakim Mahkamah Tinggi dan panel-panel Hakim Mahkamah Rayuan sebelum ini adalah selamat dan tidak perlu diubah. – KOSMO! ONLINE.


Tinggal rokok seludup bernilai RM350,000 tepi sungai
Oleh ROSLIZA MOHAMED

24 Ogos 2022, 5:06 pm
TUMPAT – Polis merampas sebanyak 50 kotak yang mengandungi 500,000 batang rokok seludup bernilai RM350,000 yang ditinggalkan di tebing sungai di Pasir Pekan di sini hari ini.
Rampasan pada pukul 4.15 pagi menerusi Op Bersepadu itu dijalankan bersama 12 agensi di sekitar daerah ini.
Ketua Polis Daerah Tumpat, Asisten Komisioner Amran Dolah berkata, semasa serbuan dijalankan, kotak-kotak rokok itu sudah berada di kawasan tebing sungai dalam tempoh beberapa jam.
Menurutnya, anggota polis telah menjalankan pemerhatian di kawasan tersebut, namun tiada yang datang mengambil kesemua rokok-rokok itu.
“Siasatan mendapati, rokok itu dipercayai diseludup dari negara jiran dan akan dijual untuk pasaran tempatan.
“Kesemua rokok-rokok itu dipercayai ditinggalkan di tebing sungai sebelum ia diambil oleh kenderaan untuk dibawa ke lokasi-lokasi tertentu,” katanya pada sidang akhbar di Ibu Pejabat Polis Daerah (IPD) Tumpat di sini hari ini.

Menurut Amran, dalam operasi sama, pihaknya turut merampas sebanyak 120 liter petrol anggaran RM246, 840 liter diesel bernilai RM1,806 bersama satu alat penyukat dan satu mesin pam dan saluran paip getah di Pengkalan Kubor kira-kira pukul 4.15 petang semalam.
Katanya, selain itu, Majlis Daerah Tumpat turut mengeluarkan sebanyak 48 notis kesalahan mengikut Akta 133 Jalan Parit Bangunan 1974 yang didapati mengubah suai premis dan rumah persendirian tidak mengikut spesifikasi atau penambahan bangunan tambahan. – KOSMO! ONLINE


1001 cara menang hadiah mingguan Liga Fantasi Kosmo!
Oleh KOSMO!

24 Ogos 2022, 6:17 pm
ISKANDAR ABDUL HALIM
Tuah Halim menang dua kali Liga Fantasi
TUAH kali kedua buat Iskandar Abdul Halim dari Taman Alam Perdana, Kuantan apabila sekali lagi menjadi lima pemenang mingguan bagi saingan Liga Fantasi Kosmo! 2022/23 untuk saingan minggu ketiga (GW3).
Biarpun berdepan kesibukan kerja harian sebagai operator dasar laut luar pesisir di Sabah tetapi ia sama sekali tidak menghalangnya untuk mencorak strategi terbaik buat pasukan i5 Futbol Federation.
Lebih manis, kejayaan memungut mata tertinggi pada GW1 dan GW3 membolehkan Halim unggul di tangga teratas Liga Fantasi Kosmo! 2022/23.
“Ini kali pertama saya sertai Liga Fantasi dan tak sangka pasukan saya sekali lagi muncul dengan mata tertinggi kali ini.
“Rahsia saya untuk minggu ini adalah kekalkan tiga serangkai Arsenal dan Salah sebagai kapten,” katanya.

MUHAMMAD AMIN ZAKI AMIRUDIN
Selepas sepupu, Amin jadi pemenang
JIKA minggu lepas sepupunya, Radzi Shamsuddin muncul pemenang mingguan Liga Fantasi Kosmo!, kini giliran Muhammad Amin Zaki Amirudin pula menjadi pengurus bertuah menerusi pasukannya, Locosto Blopper.
Setiap minggu, Muhammad Amin dan Radzi saling bertukar pendapat mengenai pemain tepat serta berpotensi meraih mata kepada pasukan untuk dibawa masuk.
“Lihat semula hadiah yang ditawarkan, yuran penyertaan RM50. Susah nak jangka, ada orang kata pemain ini bagus dan ada orang lain kata ia tidak berbaloi.
“Kalau ikutkan, saya tidak ada rujuk mana-mana portal dan pemilihan pemain dibuat selepas bincang dengan sepupu. Selepas itu pilihan dibuat mengikut pasukan mana yang akan main dan selebihnya ikut kata hati.
“Untuk minggu ketiga kali ini, saya bawa masuk Rodrigo. Minggu lepas sepupu saya menang (Tentera Berkuda) dan kali ini, Alhamdulillah giliran saya pula,” katanya dari Taman Keramat, Kuala Lumpur.

YUZAIRI RAHIM
Yuzairi ibarat pengurus pro pada penampilan sulung
KESETIAAN kepada pemain pilihan seperti Ivan Perisic, Marcus Rashford dan Aleksandar Mitrovic menjadi percaturan berbaloi pengurus Yuzairi Rahim yang muncul salah seorang pemenang mingguan Liga Fantasi Kosmo! minggu ketiga.
Malah, keputusan untuk memasukkan Rodrigo bagi menggantikan Philippe Coutinho nyata menjadi percaturan berbaloi buat pasukan Yuza ketika pemain Leeds United itu berjaya menampung mata Gabriel Jesus yang kurang menjadi.
“Ini pertama kali saya sertai Liga Fantasi Kosmo! dan asalnya suka-suka. Terus terang saya katakan saya korbankan minggu pertama dan kedua tetapi masih menaruh kepercayaan kepada Perisic, Rashford, Mitrovic dan Jesus.
“Walaupun saya peminat Manchester United, saya tetap ambil Mohamed Salah kerana bintang Mesir ini antara pemain berpotensi sumbang mata. Kita tahu perseteruan United dan Liverpool, tetapi tidak salah untuk saya pilih pemain lawan,” katanya yang berasal dari Taman Keriang Permai, Changlun, Kedah.


Penunggang maut, rakan parah langgar lampu merah
Oleh SITI NUR MAS ERAH AMRAN

24 Ogos 2022, 5:25 pm
SEBERANG PERAI – Seorang penunggang motosikal maut manakala rakannya cedera parah apabila motosikal yang ditunggangi melanggar lampu isyarat merah sebelum dirempuh sebuah kereta di persimpangan Jalan Chain Ferry, di sini pagi tadi.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, dalam kejadian pada pukul 6.20 pagi itu, mangsa berusia 18 tahun dilaporkan maut di tempat kejadian manakala pembonceng berusia 20 tahun cedera parah pada kepala.
“Berdasarkan siasatan awal, mangsa yang tidak berhenti di lampu isyarat merah menyebabkan pemandu kereta tidak sempat mengelak sebelum terbabas ke laluan bertentangan,” katanya kepada pemberita di sini hari ini.
Mengulas lanjut, beliau berkata, pemandu kereta, seorang lelaki warga asing berusia 38 tahun yang juga pelajar institusi pengajian tinggi itu tidak mengalami sebarang kecederaan.
Mayat mangsa kemudiannya dihantar ke Hospital Seberang Jaya (HSJ) untuk proses bedah siasat dan kes disiasat mengikut Seksyen 41 (1) Akta Pengangkutan Jalan 1987. KOSMO! ONLINE


Lelaki Algeria serang anggota polis mempunyai masalah mental
Oleh NOR AZIAH MAT NOH

24 Ogos 2022, 5:48 pm
KUALA LUMPUR – Seorang lelaki warga Algeria yang ditahan selepas menyerang dua anggota polis di pondok pengawal Ibu Pejabat Polis Kontinjen (IPK) Kuala Lumpur dengan tukul besi semalam dipercayai mempunyai masalah kesihatan mental.
Ketua Polis Kuala Lumpur, Datuk Azmi Abu Kassim berkata, suspek yang merupakan gelandangan berusia 30 tahun itu kini sedang menjalani pemeriksaan kesihatan mental di hospital.
“Sementara itu, kertas siasatan telah dirujuk kepada Timbalan Pendakwa Raya hari ini dan telah mendapat arahan untuk dituduh di bawah Seksyen 353 dan 447 Kanun Keseksaan serta Seksyen 6 (1)(c) Akta Imigresen 1959/63.
“Suspek akan dituduh selepas dibenarkan keluar dari wad psikiatri Hospital Kuala Lumpur dalam masa terdekat,” katanya dalam satu kenyataan, di sini hari ini.
Terdahulu, akhbar melaporkan seorang lelaki warga Algeria ditahan selepas menyerang dua anggota polis di pondok pengawal menggunakan tukul besi dan menceroboh IPK Kuala Lumpur, awal pagi semalam.
Dalam kejadian pada pukul 1.40 pagi itu, suspek datang ke pondok pengawal dan cuba bertanyakan sesuatu kepada seorang anggota yang menjalankan kawalan.

Jelasnya, suspek secara tiba-tiba mengeluarkan tukul besi dan mengetuk kepala anggota terbabit sebelum mengejar anggota lain yang membawa senjata jenis HK MP5.
Tambahnya, selepas mencederakan seorang anggota, suspek berlari masuk ke dalam kawasan IPK dan mengejar seorang lagi anggota dipercayai untuk merampas senjata api dibawa anggota terbabit. – KOSMO! ONLINE


Najib akan buat kemunculan di mahkamah esok
Oleh NUZULSHAM SHAMSUDDIN

24 Ogos 2022, 5:38 pm
KUALA LUMPUR – Bekas Perdana Menteri, Datuk Seri Najib Tun Razak akan membuat kemunculan pertamanya di Kompleks Mahkamah di sini esok selepas dua hari menjalani hukuman penjara di Penjara Kajang.
Kemunculan Najib adalah bagi menghadiri perbicaraan kes penyelewengan dana 1Malaysia Development Berhad (1MDB) berjumlah RM2.28 bilion di hadapan Hakim Mahkamah Tinggi, Datuk Collin Lawrence Sequerah.
Timbalan Pendakwa Raya, Ahmad Akram Gharib ketika dihubungi mengesahkan perkara tersebut.
Selain esok, pada Jumaat ini, Najib sekali lagi akan dibawa daripada penjara ke Mahkamah Tinggi di sini bagi menghadiri perbicaraan kes meminda laporan audit 1MDB bagi mengelakkan dirinya dikenakan tindakan undang-undang.
Turut didakwa bersubahat dengan Najib bagi pertuduhan itu ialah bekas Ketua Pegawai Eksekutif (CEO) 1MDB, Arul Kanda Kandasamy.
Selain kes penyelewengan dana SRC International Sdn. Bhd. dan penyelwengan dana 1MDB serta kes membabitkan laporan audit 1MDB, Najib masih mempunyai dua lagi kes yang masih belum berjalan.

Kes tersebut ialah kes pengubahan wang haram membabitkan RM27 juta dan kes membabitkan Najib dan bekas Setiausaha Perbendaharaan, Tan Sri Mohd. Irwan Serigar Abdullah yang didakwa atas enam pertuduhan pecah amanah harta kerajaan berjumlah RM6.6 bilion.
Semalam Mahkamah Persekutuan mengekalkan hukuman penjara 12 tahun dan denda RM210 juta terhadap Najib dalam kes dana syarikat SRC International Sdn. Bhd. berjumlah RM42 juta. – KOSMO! ONLINE


Dapat Datuk, hari terindah sepanjang karier – Amy Search
Oleh MUHAMMAD SHAHIZAM TAZALI

24 Ogos 2022, 4:54 pm
MELAKA – “Hari ini adalah antara hari yang terindah dalam karier hidup saya sepanjang 40 tahun”.
Itu luahan vokalis kumpulan Search, Suhaimi A. Rahman, 64, atau lebih dikenali sebagai Amy Search yang menerima Darjah Pangkuan Seri Melaka yang membawa gelaran Datuk sempena Sambutan Ulang Tahun Ke-73 Yang Dipertua Negeri Melaka, Tun Mohd. Ali Mohd. Rustam, di Seri Negeri, Ayer Keroh, di sini, hari ini.
Katanya, dia sendiri tidak menyangka akan dikurniakan anugerah kebesaran itu daripada Kerajaan Negeri Melaka.
“Alhamdulillah, syukur ke hadrat Ilahi kerana hari ini ada hari yang saya tidak pernah impikan selama ini, terima kasih kepada Mohd. Ali dan lain-lain pihak menyokong saya.
“Terima kasih kerana jadikan hari ini antara hari terindah dalam karier saya selepas 40 tahun dan jika ada kerjasama selepas ini saya berbesar hati untuk menjadi sebahagian daripada masa depan Melaka,” katanya ketika ditemui selepas Majlis Istiadat Penganugerahan Darjah Kebesaran Negeri Melaka.
Mengulas lanjut dia memberitahu, isterinya Datin Norhasniza Hassan juga merupakan anak kelahiran Melaka dan sering mengunjungi negeri ini kerana meminati struktur binaan bangunan lama yang ada.

“Orang rumah saya pun dari Melaka, ini adalah salah satu negeri yang saya suka kerana dia punya pembinaan dan budaya di sini.
“Jadi saya memang berlapang dada untuk sebarang kerjasama di negeru ini,” katanya.
Datuk Amy dalam perkembangan lain memberitahu, beliau akan membuat satu persembahan percuma di Mersing, Johor sempena Hari Malaysia.


Projek tanah penyebab henti tugas sementara LRA Batang Kali
Oleh MOHD YUNUS YAKKUB

24 Ogos 2022, 4:44 pm
SHAH ALAM – Projek pembukaan tanah diusahakan sebuah premis perniagaan pembangunan hartanah di bahagian Hulu Sungai Tamu disyaki menjadi penyebab henti tugas sementara Loji Rawatan Air (LRA) Batang Kali dekat sini, semalam.
LRA berkenaan terpaksa dihenti tugas sementara pukul 1 pagi ekoran kekeruhan air mentah.
Lembaga Urus Air Selangor (LUAS) berkata, hasil siasatan pihaknya mendapati terdapat aliran kekeruhan keluar daripada kolam tadahan milik premis berkenaan yang mengalir masuk ke Sungai Tamu.
Katanya, pemantauan pematuhan akan dijalankan LUAS bagi aktiviti kerja tanah berkaitan di premis tersebut.
“Tindakan kompaun akan dikenakan kepada premis berkenaan sekiranya berlaku ketidakpatuhan yang disyaki menjadi punca henti tugas sementara LRA Batang Kali ekoran insiden kekeruhan sumber air mentah,” jelasnya dalam kenyataan hari ini.
Dalam pada itu, LUAS memaklumkan, pihaknya yang menjalankan pemantauan dan rondaan di hulu Sungai Batang Kali sehingga ke pertemuan Sungai Kedondong mendapati berada dalam keadaan baik dan normal.

Tambahnya, bacaan dan persampelan diambil di lokaliti tersebut juga mencatatkan bacaan normal. – KOSMO! ONLINE


JAIS bentang laporan terkini ajaran sesat Hadi Minallah esok
Oleh ABDUL RAZAK IDRIS

24 Ogos 2022, 4:49 pm
SHAH ALAM – Jabatan Agama Islam Selangor (JAIS) akan membentangkan laporan terkini ajaran Hadi Minallah dalam mesyuarat Jawatan Kuasa Pengawalan Akidah, esok.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Selangor, Mohd. Zawawi Ahmad Mughni berkata, kerajaan negeri menerusi JAIS sentiasa peka terhadap sebarang ajaran sesat yang bertentangan dengan ajaran Islam yang syumul.
Katanya, ajaran Hadi Minallah telah mula dipantau sejak Februari lalu di negeri ini.
“Ajaran ini (Hadi Minallah) dan ajaran sesat lain sentiasa berada dalam perhatian kami.
“Saya mendapat makluman daripada JAIS bahawa laporan terkini tentang ajaran ini akan dibentangkan dalam satu Mesyuarat Jawatan Kuasa Pengawalan Akidah yang akan berlangsung esok,” katanya dalam satu kenyataan hari ini.
Kosmo! semalam melaporkan penyebaran ajaran sesat Hadi Minallah turut dikesan berlaku di Selangor selain di dua negeri lain iaitu Johor dan Kedah.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary dipetik berkata, siasatan lanjut sedang dilakukan berhubung ajaran sesat di ketiga-tiga negeri terbabit bagi tujuan pendakwaan undang-undang sekiranya ia boleh disabitkan.
Jelas beliau, semua keputusan berkaitan ajaran sesat seperti tindakan undang-undang atau menfatwa bagaimanapun diserahkan kepada kerajaan negeri masing-masing. -KOSMO!ONLINE


17 individu leka main judi belangkas dicekup
Oleh SAFINA RAMLI

24 Ogos 2022, 4:58 pm
GEORGE TOWN – Seramai 17 individu yang sedang leka menyertai aktiviti perjudian jenis belangkas ditahan polis dalam satu serbuan di sebuah premis di Air Itam, di sini Isnin lalu.
Ketua Polis Daerah Timur Laut, Asisten Komisioner Soffian Santong berkata, operasi Op Dadu yang dijalankan pada pukul 5.30 petang itu telah menahan sembilan lelaki serta lapan wanita termasuk seorang warga asing.
Menurutnya, menerusi serbuan tersebut, polis turut merampas wang tunai sebanyak RM30,316 dipercayai hasil kegiatan daripada aktiviti tersebut.
”Suspek yang ditahan berusia 34 hingga 77 tahun dan siasatan juga mendapati seorang daripada lelaki yang ditahan disyaki penganjur kegiatan perjudian tersebut.
“Dia juga dipercayai baharu sahaja menjadikan premis tersebut sebagai tempat berjudi,” katanya dalam kenyataan di sini hari ini.
Turut dirampas adalah peralatan yang digunakan untuk bermain judi jenis belangkas beserta wang tunai dipercayai hasil kegiatan perjudian tersebut.

“Kesemua suspek direman selama dua hari bagi membantu siasatan dan kes itu disiasat menurut Seksyen 6 (1) Akta Rumah Judi Terbuka 1953.
“Pemeriksaan juga mendapati wanita warga asing yang ditahan dalam serbuan itu tidak mempunyai sebarang dokumen perjalanan diri dan turut disiasat mengikut Seksyen 6 ( 3 ) Akta Imigresen 1959/63,” tambahnya. KOSMO! ONLINE


[VIDEO] Lelaki parah, kereta ‘terbang’ rempuh empat kenderaan
Oleh DIYANATUL ATIQAH ZAKARYA

24 Ogos 2022, 4:02 pm
MELAKA – Seorang lelaki parah selepas kereta dipandunya hilang kawalan dan merempuh empat buah kenderaan di Jalan Batu Berendam, di sini, awal pagi semalam.
Dalam kejadian kira-kira pukul 2.30 pagi itu, mangsa, Jeremy Ong Chin Shen, 35, mengalami kecederaan dalaman dan dikejarkan ke Zon Merah Hospital Melaka bagi mendapatkan rawatan.
Ketua Polis Daerah Melaka Tengah, Asisten Komisioner Christopher Patit berkata, ketika kejadian mangsa yang memandu kereta jenis Proton Waja dalam perjalanan pulang ke rumahnya dari arah Peringgit menuju Batu Berendam.
“Setiba di lokasi kereta dipandu mangsa telah hilang kawalan lalu melanggar paip air di kiri jalan dan sebuah motosikal jenis Honda AFS 125 yang diparkirkan di kawasan berkenaan.
“Kereta itu kemudian telah terbalik di atas bumbung tempat letak kenderaan kilang Central Cable sebelum jatuh menghempap sebuah Proton Wira dan dua buah Honda City yang turut diparkirkan di situ,” katanya dalam satu kenyataan akhbar di sini, hari ini.
Mengulas lanjut beliau berkata, kemalangan itu bagaimanapun tidak membabitkan mangsa lain.-KOSMO! ONLINE


PM Finland berparti seperti bintang rock
Oleh KOSMO!

24 Ogos 2022, 3:51 pm
HELSINKI – Perdana Menteri Finland, Sanna Marin memohon maaf semalam berhubung gambar menghairahkan sekali gus  kontroversi  yang dirakam di kediamannya, kurang seminggu selepas  pemimpin berusia 36 tahun itu mengundang kritikan selepas klip video memaparkan dia berpesta menjadi tular.
Gambar yang disiarkan  media Finland itu menunjukkan dua wanita sedang bercium, mendedahkan dada  dan menutup payudara mereka dengan slogan bertulis ‘Finland’.
Marin mengesahkan bahawa gambar itu dirakam  di kediaman rasminya di Kesaranta, selepas dia menghadiri festival muzik yang berlangsung pada 8 hingga 10 Julai lalu.
“Saya rasa gambar ini tidak sesuai, saya minta maaf untuk itu. Gambar seperti ini tidak sepatutnya dirakam,” kata Marin kepada pemberita di Helsinki.
Katanya, beliau mempunyai ‘kawan’ di kediamannya pada masa itu. Mereka bersantai pada ‘waktu petang’ dan ‘pergi ke sauna’.
Gambar itu pertama kali diterbitkan dalam aplikasi TikTok oleh bekas peserta ratu cantik Miss Finland dan pesohor  media sosial. Dia turut muncul dalam foto tersebut.

Artikel lidah pengarang akhbar terbesar negara di Finland, Helsingin Sanomat kelmarin menyatakan bahawa Marin kelihatan tidak ‘terkawal’, manakala lebih banyak gambar dan video kehidupan peribadinya mungkin didedahkan kepada umum.
Perdana Menteri itu menjadi tajuk utama akhbar di seluruh dunia pada minggu lalu apabila muncul dalam  video yang menunjukkan dia ligat menari dan berpesta dengan sekumpulan rakan dan selebriti. – Agensi


Arwah Mohd. Diya dianugerah Bintang Gagah Perkasa
Oleh MUHAMMAD SHAHIZAM TAZALI

24 Ogos 2022, 4:15 pm
MELAKA – Balu Pegawai Bomba Kanan II, Allahyarham Mohd. Diya Che Jusoh terharu jasa dan pengorbanan suaminya terus dihargai kerajaan negeri.
Noraida Che Noh, 40, berkata, dia tidak menyangka arwah suaminya menerima anugerah Bintang Gagah Perkasa (BGP) memandangkan sudah hampir setahun meninggal dunia.
“Alhamdulillah, saya terharu dan tak sangka masih ada penghargaan buat arwah walaupun dia sudah tiada.
“Yang Dipertua Negeri Melaka (Tun Mohd. Ali Mohd. Rustam) masih menghargai pengorbanan arwah untuk bangsa dan negara,” katanya selepas majlis Istiadat Penganugerahan Darjah Kebesaran Negeri Melaka di Seri Negeri, di sini hari ini.
Terdahulu, arwah Mohd. Diya yang diwakili Noraida dianugerahkan BGP sempena Sambutan Ulang Tahun Mohd. Ali yang ke-73.
Mohd. Diya terkorban semasa menyerti operasi menyelamatkan mangsa banjir di Kampung Sungai Putat di sini pada Oktober 2021.

Bercerita lanjut, Noraida memberitahu, kehidupannya bersama empat anak seperti biasa. Anak-anak juga sudah boleh menerima pemergian ayah mereka.
“Anak sulung kini menuntut di Kolej Komuniti dalam jurusan automotif manakala anak kedua masih bersekolah. Anak ketiga pula yang berusia 13 tahun mula menunjukkan minat terhadap pekerjaan bapanya.
“Anugerah yang diterima hari ini diharap menjadi pembakar semangat kepada anak-anak untuk mengikut jejak langkah ayah mereka,” ujarnya. – KOSMO! ONLINE.


Tiada sengketa antara Jahaya, Tengku Zafrul
Oleh ISKANDAR SHAH MOHAMED

24 Ogos 2022, 4:04 pm
KUALA SELANGOR – “Kami berdua baik-baik saja.”
Demikian kata Ketua UMNO Bahagian Kuala Selangor, Datuk Jahaya Ibrahim yang mengesahkan tidak mempunyai sebarang sengketa dengan Menteri Kewangan, Tengku Datuk Seri Zafrul Tengku Abdul Aziz.
Menurut Jahaya, hubungan beliau dengan Bendahari Barisan Nasional (BN) Selangor itu sememangnya baik sejak bulan lalu.
“Kami sudah bekerjasama sejak sambutan Aidiladha lalu. Tiada masalah atau isu. Kalau bergaduh, tiada gunanya kerana kami dua-dua akan kalah,” katanya selepas merasmikan Persidangan Serentak UMNO Kuala Selangor di sini, malam tadi.
Kosmo! pada Mei lalu melaporkan Jahaya menolak kehadiran Tengku Zafrul dalam mana-mana program di Parlimen kawasan itu.
Bagaimanapun pada Julai, UMNO Kuala Selangor bersedia menerima Tengku Zafrul bertanding kerusi Dewan Undangan Negeri (DUN) di kawasan Parlimen itu jika diberi restu oleh pucuk pimpinan parti tersebut.

Jelas Jahaya, fokus utama beliau mahu memastikan lebih 15,000 ahli UMNO kekal berstatus pengundi putih menjelang Pilihan Raya Umum Ke-15 (PRU15).
“Perkara itu penting bagi memastikan kemenangan kerusi Parlimen dan tiga DUN yang tewas sebelum ini. Kita perlu terus fokus dengan kepentingan parti dan merampas semula Kuala Selangor nanti,” ujarnya.
Dalam pada itu, beliau berkata, senarai nama calon PRU15 sudah diserahkan pihaknya kepada pimpinan tertinggi parti untuk diputuskan.
“Kesemuanya individu itu adalah berbeza mengikut kerusi dan kita mengutamakan calon anak tempatan,” katanya. -KOSMO!ONLINE


Tular wanita bawa lari budak perempuan sembilan bulan
Oleh KOSMO!

24 Ogos 2022, 3:59 pm
SEBERANG PERAI – Seorang kanak-kanak perempuan disyaki dilarikan seorang wanita dari sebuah kediaman di daerah ini tular dalam media sosial sejak malam tadi.
Pemilik Facebook yang menggunakan nama Shone Azmi memuat naik satu hantaran mengenai kehilangan anak saudaranya berusia sembilan bulan bersama beberapa keping gambar dan video kejadian pada pukul 10.27 malam tadi.
Bagaimanapun, empat jam kemudian pemilik akaun tersebut sekali lagi memaklumkan tentang penemuan kanak-kanak terbabit, namun tidak menyatakan lokasi mangsa ditemui.
Hantaran tentang kehilangan kanak-kanak itu mendapat 26 perkongsian, 18 komen dan 40 reaksi setakat petang ini.
Kosmo! difahamkan, polis telah menahan wanita tersebut di Bukit Mertajam lewat malam tadi sekali gus berjaya menemui semula kanak-kanak itu.
Polis Pulau Pinang dijangka memberi kenyataan berhubung kejadian itu dalam masa terdekat. KOSMO! ONLINE


Mahkamah: Jurujual curi wang tabung surau dijel 6 bulan
Oleh TENGKU DANISH BAHRI TENGKU YUSOFF

24 Ogos 2022, 4:10 pm
KUALA TERENGGANU – Seorang jurujual bagaikan tidak serik melakukan kesalahan mencuri duit tabung surau kali kelima selepas dihukum penjara enam bulan oleh Mahkamah Majistret di sini hari ini.
Majistret Noor Mazrinie Mahmood menjatuhi hukuman itu selepas tertuduh Muhammad Asri Abdullah, 21, mengaku bersalah terhadap pertuduhan yang disabitkan ke atasnya.
Berdasarkan kertas pertuduhan, lelaki itu didakwa mencuri duit RM100 dari tabung surau sebuah flat di daerah ini pada 20 Ogos lalu.
Mengikut fakta kes, perbuatan Muhammad Asri dikesan menerusi rakaman televisyen litar tertutup (CCTV) yang dipasang di surau berkenaan.
Tertuduh didakwa mengikut Seksyen 380 Kanun Keseksaan yang memperuntukkan hukuman penjara sehingga 10 tahun atau denda jika sabit kesalahan.
Majistret Noor Mazrinie memerintahkan hukuman penjara bermula dari tarikh Muhammad Asri ditangkap pada Ahad lalu.

Difahamkan, sebelum ini, Muhammad Asri sudah empat kali ditahan atas kesalahan mencuri wang tabung surau dan masjid. – KOSMO! ONLINE


Mahkamah: Pemuda dikejar polis didenda RM2,000 kerana pandu bahaya
Oleh NUR SYAZWANA MANSOR

24 Ogos 2022, 3:45 pm
SUNGAI PETANI – Seorang pemuda didenda RM2,000 oleh Mahkamah Majistret di sini hari ini atas pertuduhan memandu kenderaan pelbagai guna (MPV) secara berbahaya dalam cubaan meloloskan diri daripada polis pada minggu lalu.
Majistret, M. Kalaiarasi menjatuhi hukuman itu terhadap Muhammad Nabil Fikri Azman, 23, selepas tertuduh mengaku bersalah atas pertuduhan tersebut.
Mengikut kertas pertuduhan, lelaki itu didakwa memandu kenderaan secara gopoh atau cuai sehingga mungkin menyebabkan kecederaan atau bencana kepada orang lain.
Perbuatan itu dilakukan di lampu isyarat Bandar Laguna Merbok di sini kira-kira pukul 11.45 pagi, 15 Ogos lalu.
Pertuduhan dibuat mengikut Seksyen 279 Kanun Keseksaan yang membawa hukuman penjara enam bulan atau denda sehingga RM2,000 atau kedua-duanya sekali. – KOSMO! ONLINE


Air mata Mizz Nina runtun jiwa netizen
Oleh MOHAMMAD SHAHEMY AZMI

24 Ogos 2022, 2:36 pm
PETALING JAYA – Disifatkan wanita kuat namun bekas penyanyi juga aktivis kemanusiaan, Mizz Nina tetap gagal menahan sebak dan menitiskan air mata tanpa henti semasa menjayakan sebuah forum keagamaan dan kemanusiaan baru-baru ini.
Aksi Mizz Nina nama lengkapnya Shazrina Azman, 42, yang berdialog sambil mengesat air matanya dikongsikan menerusi akaun TikTok @ejust4u turut meruntun  emosi dan menjentik perasaan netizen.
Rata-rata netizen juga mengakui cukup tersentuh dan pertama kali melihat wanita yang selama ini disifatkan cekal dan tabah itu menitiskan air mata.
Dalam ucapannya, Mizz Nina becakap tentang perancangan hidup yang telah diatur oleh Allah SWT terhadap setiap hambanya serta perubahan hidup wanita yang kehilangan suami.
“Allah SWT tahu apa yang terbaik untuk kita. Tiada apa yang berlaku tanpa sebab,” katanya.
Dalam nada suara yang kedengaran tersekat-sekat dan linangan air mata, turut kelihatan seorang wanita berjubah hitam dipercayai moderator untuk program tersebut menghulurkan tisu kepada bekas isteri Noh Hujan itu.

Difahamkan, video berkenaan dirakamkan ketika Mizz Nina dijemput menjadi tetamu persidangan Spiritual Summit 2022 anjuran Safinah Institute yang berlangsung pada 21 Ogos lalu.
Mizz Nina membuat perkongsian bertajuk ‘A Heart of Stone: The Case of a Hardened Heart and its Cure’,
Meninjau dalam ruangan komen, ramai netizen turut sama merasai perasaan yang ditanggung oleh bekas penyanyi itu dengan ujian yang dilaluinya.
Malah, netizen turut mendakwa pertama kali melihat Mizz Nina bersedih sedemikian rupa.
“Pertama kali tengok dia (Mizz Nina) menangis. Ya Allah, hadiahkanlah dia syurga mu. Amin,” pinta seorang pengguna TikTok.
“Bila kita pilih untuk dekat dengan Allah, ujian memang selalu bertimpa-timpa,” kata seorang lagi netizen.
“Dia memang wanita hebat. Daripada sebelum berkahwin sehinggalah dia berpisah (bercerai),” kata seorang lagi netizen.
Awal bulan ini, Nina dan Noh Salleh mengumumkan perceraian mereka selepas 11 tahun melayari alam berumah tangga.
Pasangan itu membuat keputusan untuk berpisah selepas mempertimbangkan banyak aspek sebelum akhirnya bercerai secara baik.
Beberapa minggu sebelum terjadinya perceraian tersebut, berlegar khabar angin tentang keretakan rumah tangga mereka termasuklah, skandal video seks Noh bersama seorang wanita. – KOSMO! ONLINE


3 kategori baharu FFM32, sasar filem luar negara bertanding
24 Ogos 2022, 2:28 pm
KUALA LUMPUR – Festival Filem Malaysia menyaksikan sebanyak tiga kategori baharu diperkenalkan sempena penganjuran edisi ke-32 anugerah berkenaan yang akan diadakan pada Disember depan.
Tiga kategori yang diperkenalkan pada Festival Filem Malaysia ke-32 (FFM32) tersebut merupakan Anugerah Seniwati Sepanjang Zaman, Anugerah Filem Antarabangsa Terbaik dan Anugerah Filem Pendek Terbaik.
Menurut Ketua Pegawai Eksekutif Perbadanan Kemajuan Filem Nasional Malaysia (Finas), Profesor Dr. Md. Nasir Ibrahim, penambahan tiga kategori tersebut bertujuan meluaskan lagi penyertaan di samping memberi penghargaan kepada penggiat seni.
“Kategori Anugerah Seniwati Sepanjang Zaman diwujudkan untuk memberi penghargaan kepada mereka yang berjasa dalam industri perfileman tanah air.
“Sementara dua lagi kategori yang ditambah dibuka untuk memberi lebih banyak peluang kepada penggiat seni menyertai festival filem ini,” katanya.
Md. Nasir berkata demikian ketika sidang media pertama FFM32 yang diadakan di Royal Selangor International, Setapak sebentar tadi.

Tambahnya, FFM32 menyasarkan penyertaan daripada 10 buah negara untuk menyertai kategori Anugerah Filem Antarabangsa Terbaik dan setakat ini, Finas menerima maklum balas positif daripada pelbagai negara.
Selain itu, penganjuran FFM32 kali ini turut membuka peluang untuk filem-filem yang ditayangkan di televisyen menerusi platform seperti Astro First mengambil bahagian bertanding.
“Selain filem yang memasuki pawagam, naskhah yang ditayangkan menerusi platform seperti Astro First juga layak bertanding. Bagaimanapun, penyertaan ini tidak dibuka untuk filem yang ditayangkan dalam platform penstriman seperti Netflix dan sebagainya,” katanya.
Penganjuran FFM32 yang akan berlangsung pada 2 Disember depan mengangkat tema Filem Kita, Citra Kita. – KOSMO! ONLINE


Beting Beras Basah bakal dinaik taraf
Oleh AIN SAFRE BIDIN

24 Ogos 2022, 2:40 pm
BAGAN DATUK – Kerajaan negeri Perak akan menaik taraf fasiliti sedia ada yang terdapat di Beting Beras Basah di sini.
Orang Besar Jajahan Bagan Datuk, Toh Seri Lela Paduka Prof. Dr. Khalid Ismail berkata, antara fasiliti yang akan dinaik taraf termasuklah galeri, monumen keris Taming Sari, gazebo, surau dan pagar.
“Kita juga merangka beberapa strategi pembangunan untuk merangsang ekonomi dan menyediakan banyak peluang pekerjaan kepada penduduk setempat.
“Projek menaik taraf bernilai RM1 juta ini dijangka bermula awal tahun hadapan dan siap pertengahan 2024,” katanya kepada pemberita di Beting Beras Basah di sini hari ini.
Terdahulu, beliau menghadiri mesyuarat berhubung projek pembangunan di Beting Beras Basah bersama-sama pihak berwajib seperti Tenaga Nasional Berhad, Baitulmal Daerah Bagan Datuk dan pegawai-pegawai kerajaan negeri.
Beliau berkata, sebuah monumen keris rekaan Universiti Teknologi Mara (UiTM) Seri Iskandar bernilai RM85,000 yang mana ia dibiayai Puncak Emas Infra Sdn. Bhd. turut akan dibina di sana.

“Ia merupakan satu lagi inisiatif kerajaan negeri untuk meningkatkan kemudahan dan perkhidmatan di Beting Beras Basah sebagai pemangkin pertumbuhan industri pelancongan,” katanya. – KOSMO! ONLINE


Skuad besbol buru mata pertama ranking dunia
Oleh MUHAMMAD ZUHAILY BADLISHAH

24 Ogos 2022, 3:08 pm
PETALING JAYA – Penantian skuad besbol lelaki negara untuk beraksi buat kali pertama di pentas antarabangsa hampir 12 tahun akhirnya menjadi kenyataan sejak menyertai Sukan SEA 2011 di Palembang, Indonesia.
Ia selepas mereka dijadualkan menghadapi saingan antarabangsa Piala Koni yang akan diadakan di Jakarta, Indonesia bermula esok hingga 29 Ogos ini.
Menariknya, ia turut membuka peluang buat skuad besbol lelaki negara untuk memungut mata ranking dunia pertama dengan menentang Indonesia, Singapura, Korea Selatan dan kelab-kelab besbol terbaik tuan rumah.
Presiden Persekutuan Besbol Malaysia (BFM), Sazali Husain menaruh keyakinan tinggi terhadap barisan pemainnya untuk memberikan prestasi terbaik biarpun ini adalah kali pertama mereka beraksi di luar negara.
“Lebih 11 tahun tanpa pendedahan antarabangsa, jadi kami lihat kejohanan ini sebagai pendedahan pertama buat para pemain. Namun, kami yakin pasukan ini mampu bersaing hebat dengan Indoensia dan Singapura.
“Ranking Singapura tak begitu tinggi, berbeza dengan Indonesia sebagai negara kedua Asia Tenggara. Korea Selatan pula terlalu jauh berbanding kita.

SAZALI (lima dari kiri) percaya skuad besbol lelaki negara mampu memberikan saingan hebat untuk memburu mata ranking dunia yang pertama pada aksi Piala Koni di Jakarta bermula esok.
“Ini adalah satu penghargaan buat Malaysia apabila badan dunia membenarkan perlawanan yang melibatkan mata ranking dunia,” katanya dalam sidang akhbar pengenalan jersi pasukan di Sportsrevo Outlet di Evo Mall, Bangi hari ini.
Selain penyerahan jersi yang ditaja oleh Sportsrevo, BFM turut mengumumkan akan korporat baharu, BubblesO2 Sdn. Bhd. sebagai penaja platinum badan induk itu pada majlis berkenaan.
Skuad lelaki sebelum ini pernah menyertai pelbagai kejohanan seperti Sukan Sea Manila 2005, Sukan Sea Bangkok 2007 dan Piala Besbol Asia 2009.
Selain itu, skuad negara juga pernah meraih gangsa Kejohahan Kelayakan Piala Dunia 2020 di Chandigarh, India pada 2000 sebelum sukan besbol tanah air menjadi suram dan ketinggalan jauh dengan negara-negara serantau.
Pasukan besbol wanita pula sedang mempersiapkan diri untuk aksi kelayakan Piala Dunia di Hong Kong pada Mac 2023 selepas mempamerkan pretasi menyerlah dalam Siri Jelajah Pakistan di Lahore pada April lalu. – KOSMO! ONLINE


Risiko bayi mati, rahim pecah bila kerap lahir secara ‘caesar’
Oleh KOSMO!

24 Ogos 2022, 3:35 pm
PETALING JAYA – Terdapat sesetengah wanita mengandung memilih untuk menjalani proses kelahiran secara pembedahan (caesar) berbanding normal disebabkan beberapa faktor kesihatan serta daya ketahanan badan.
Namun, perlu difahami bawa terdapat risiko yang membimbangkan sekiranya pembedahan tersebut dilakukan melebihi tiga kali.
Pegawai perubatan swasta, Dr. Ahmad Samhan menerusi perkongsian di kumpulan Telegram menjelaskan antara risiko yang bakal dihadapi golongan wanita adalah kematian bayi serta menyebabkan rahim pecah kerana kekerapa bersalin secara pembedahan.
Lebih parah, sekiranya rahim pecah, kemungkinan besar ia perlu dibuang selain berlaku pendarahan kritikal sewaktu proses melahirkan atau semasa tempoh penyembuhan.
“Selain itu, bahayanya pembedahan ceasar jika dilakukan lebih tiga kali boleh menjadi punca kepada masalah angin pasang.
“Risiko lain ketika proses bersalin, uri akan melekat dan tidak dapat dikeluarkan daripada rahim,” jelasnya. – KOSMO! ONLINE


Lelaki diberkas curi tong sampah Roro, jual secara online
Oleh NOR AZIAH MAT NOH

24 Ogos 2022, 2:31 pm
KAJANG – Polis memberkas seorang lelaki tempatan selepas dipercayai mencuri dan menjual tong sampah pukal (Roro) yang diperoleh di tempat kerjanya di Taman Jasmin, di sini pada 10 Ogos lalu.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan daripada pengurus syarikat sewa tong sampah Roro yang mendakwa 13 tong itu hilang dari simpanannya di Balakong, Selangor.
“Sebanyak lima unit tong Roro bersaiz 60 sentimeter dan lapan unit bersaiz 121 sentimeter bernilai RM58,500 dicuri.
“Susulan itu, kita menahan seorang lelaki berusia 29 di daerah ini serta empat lelaki tempatan yang mengaku membeli tong tersebut secara online bagi membantu siasatan,” katanya dalam kenyataan, di sini hari ini.
Menurut Zaid, hasil siasatan dan semakan rakaman televisyen litar tertutup (CCTV) mendapati suspek merupakan pekerja di syarikat itu mengeluarkan tong Roro dari tempat simpanan.
“Suspek memaklumkan dia mengiklankan tong Roro menerusi aplikasi jual beli online sejak Mei hingga Julai lalu.

“Sebanyak 13 tong telah dijual di sekitar Selangor dan Perak dengan harga RM2,500 hingga RM5,000 seunit.
“Kita sedang mengesan saki-baki individu yang terlibat dengan kes berkenaan di bawah Seksyen 379 Kanun Keseksaan,” ujarnya. – KOSMO! ONLINE


Lelaki maut dihempap dinding konkrit rumah pusaka
Oleh TENGKU DANISH BAHRI TENGKU YUSOFF

24 Ogos 2022, 3:39 pm
KUALA TERENGGANU – Seorang lelaki warga emas maut selepas dihempap dinding konkrit rumah pusaka ketika menebang pokok berhampiran kediaman itu di Kampung Padang Midin di sini hari ini.
Dalam kejadian pada pukul 9.28 pagi itu, mangsa, Zamri Jusoh, 60, meninggal dunia di tmepat kejadian akibat parah di bahagian badan.
Komander Operasi Balai Bomba dan Penyelamat Kuala Terengganu, Rozizah Abni Hajar berkata, sewaktu kejadian, si mati dikatakan sedang menebang pokok berhampiran rumah peninggalan keluarganya.
“Sepasukan anggota bomba bergegas ke lokasi kejadian apabila menerima maklumat berhubung kejadian itu.
“Sebaik tiba di lokasi kejadian, pihak kami mendapati mangsa terhempap dinding konkrit rumah,” katanya ketika dihubungi Kosmo! semalam.
Rozizah memberitahu, operasi untuk mengeluarkan lelaki itu dari kawasan runtuhan terbabit memerlukan peralatan khas iaitu airlifting bag dan mengambil masa kira-kira 17 minit. – KOSMO! ONLINE


Sel penjara ‘kayangan’ di Switzerland bukan di Malaysia
Oleh KOSMO!

24 Ogos 2022, 3:28 pm
PETALING JAYA – Berita mengenai bekas Perdana Menteri, Datuk Seri Najib Tun Razak yang menjalani hukuman di penjara terus hangat diperkatakan sehingga menjadi bahan bualan di media sosial.
Terbaharu, tular sekeping gambar sel penjara ‘kayangan’ untuk golongan kenamaan (VIP) yang dikatakan bakal dihuni bekas Perdana Menteri tersebut.
Bagaimanapun, gambar tersebut telah disangkal Jabatan Penjara Malaysia dan menyatakan ia sel penjara di Switzerland.
Menerusi laporan, gambar tersebut adalah sel di Penjara Champ-Dollon, Switzerland yang lengkap dengan perabot seperti katil, almari serta dilengkapi dengan bilik air peribadi.
Difahamkan, penjara tersebut lebih memberikan tumpuan untuk proses pemulihan berbanding melayan mereka seperti banduan.
Terdahulu, Kosmo! Online melaporkan, Jabatan Penjara Malaysia menafikan dakwaan yang timbul berhubung bekas Perdana Menteri, Datuk Seri Najib Tun Razak diberi layanan istimewa di penjara.

Jabatan itu menerusi hantaran yang dimuat naik muat di Facebook hari ini meminta penyebaran maklumat palsu berhubung kemudahan di penjara untuk orang kenamaan (VIP) dihentikan segera.- KOSMO! ONLINE.


Jabatan penjara nafi Najib diberi layanan VIP di Kajang
Oleh NUR ALWANI ZAFIRAH KHAIRUL

24 Ogos 2022, 3:01 pm
PETALING JAYA – Jabatan Penjara Malaysia menafikan dakwaan berhubung bekas Perdana Menteri, Datuk Seri Najib Tun Razak diberi layanan istimewa di penjara.
Menerusi hantaran yang dimuat naik di Facebook hari ini, jabatan itu meminta penyebaran maklumat palsu berhubung kemudahan di penjara untuk orang kenamaan (VIP) dihentikan segera.
Jabatan Penjara turut melabelkan siaran gambar yang kononnya adalah sel bagi VIP dengan kemudahan selesa adalah berita palsu.
Terdahulu, tular di media sosial berhubung dakwaan kemungkinan layanan VIP diberikan kepada Najib di Penjara Kajang selepas Mahkamah Persekutuan mengekalkan sabitan dan hukumannya penjara 12 tahun berhubung kes penyelewengan dana SRC International Sdn Bhd semalam.
Berita berkaitan: Najib tiba di Penjara Kajang
Berita berkaitan: Najib mohon maaf jika keputusan tak berpihak padanya

Perkara tersebut tercetus apabila seorang pengguna Facebook memuat naik gambar sebuah bilik mewah dengan mendakwa ruang berkenaan digunakan untuk tahanan VIP.
Katanya, sel bagi VIP tidak sama seperti bilik banduan biasa kerana mempunyai akses kepada kemudahan televisyen, internet serta dilengkapi alat penyaman udara dan tilam. – KOSMO! ONLINE


Tekup kekasih sampai mati sebab minta putuskan hubungan
Oleh MOHD YUNUS YAKKUB

25 Ogos 2022, 11:05 pm
KLANG – Seorang remaja lelaki diberkas dalam tempoh dua jam selepas membunuh kekasihnya dengan menekup muka menggunakan bantal dalam sebuah rumah di Kampung Pandan di sini, semalam.
Suspek berusia 19 tahun ditangkap kira-kira pukul 9.20 malam di tepi jalan berhampiran lokasi kejadian dipercayai ketika cuba melarikan diri.
Ketua Polis Daerah Klang Selatan, Asisten Komisioner Cha Hoong Fong berkata, polis terdahulu menerima laporan daripada seorang wanita yang merupakan rakan suspek.
Katanya, berdasarkan laporan itu suspek dikatakan telah menghubunginya menerusi panggilan video aplikasi WhatsApp kira-kira pukul 7.18 malam bagi meminta bantuan mengambilnya di lokasi tersebut.
“Ini berikutan suspek telah bertindak menekup muka seorang wanita tempatan berusia 24 tahun sehingga tidak sedarkan diri.
“Polis yang kemudian tiba di lokasi kejadian menjumpai mangsa dalam keadaan terbaring di atas katil dalam sebuah bilik rumah tersebut,” katanya dalam kenyataan hari ini.

Kata beliau, pemeriksaan tubuh badan tidak menemui sebarang kesan kecederaan dan mangsa disahkan meninggal dunia oleh pasukan perubatan.
Tambahnya, suspek kemudiannya diberkas sewaktu berusaha untuk melarikan diri di tepi jalan berdekatan tempat kejadian pembunuhan itu.
“Hasil siasatan awal mendapati punca kejadian adalah disebabkan mangsa ingin memutuskan hubungan dengan suspek.
“Semakan mendapati suspek tidak mempunyai rekod jenayah lampau,” ujarnya.
Jelas Hoong Fong, suspek kini direman selama tujuh hari sehingga 31 Ogos depan dan kes disiasat mengikut Seksyen 302 Kanun Keseksaan. – KOSMO!ONLINE


ATM lakukan penerbangan rendah di Pahang, KL mulai esok
Oleh HARRITH HISHAM

25 Ogos 2022, 8:24 pm
PETALING JAYA – Tentera Udara Diraja Malaysia (TUDM) akan menjalankan koordinasi Terbang Lintas Hormat dan Segmen Udara melibatkan pesawat-pesawat udara milik Angkatan Tentera Malaysia (ATM) sempena Hari Kebangsaan 2022 yang akan disambut pada 31 Ogos ini di Dataran Merdeka, Kuala Lumpur.
TUDM dalam kenyataan berkata, kesemua pesawat udara tersebut akan mula melakukan latihan dan persiapan mulai esok (26 Ogos) sehingga 31 Ogos ini.
Menurutnya, sepanjang tempoh latihan sehingga hari sebenar, pesawat-pesawat itu akan melaksanakan penerbangan rendah dan taktikal.
“Ia membabitkan pesawat udara milik TUDM, Tentera Darat Malaysia (TDM) dan Tentera Laut Diraja Malaysia (TLDM) serta pasukan keselamatan dan penguatkuasa dari Polis Diraja Malaysia (PDRM).
“Selain itu, turut terlibat iaitu pesawat milik Agensi Penguatkuasaan Maritim Malaysia (APMM) dan Jabatan Bomba dan Penyelamat Malaysia (JBPM),” katanya hari ini.
Justeru, ujarnya, orang ramai dinasihatkan agar tidak cemas sekiranya melihat pesawat-pesawat tentera serta agensi keselamatan dan penguatkuasa melakukan penerbangan rendah.

“Ini kerana persiapan berkenaan boleh disaksikan di beberapa kawasan di sekitar Kuantan, Pahang dan Kuala Lumpur,” ujarnya. – KOSMO! ONLINE


Selangor, Kelantan antara 9 negeri cuaca buruk malam ini
Oleh KOSMO!

25 Ogos 2022, 8:55 pm
PETALING JAYA – Amaran ribut petir dan hujan lebat dijangka melanda beberapa kawasan di sembilan negeri sehingga pukul 10 malam ini.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh Perlis dan Kedah melibatkan kawasan Kubang Pasu, Kota Setar, Pokok Sena, Padang Terap, Yan, Pendang, Kuala Muda dan Sik.
“Manakala di Perak, daerah yang terkesan adalah Bagan Datuk dan Hilir Perak diikuti Kelantan di Tumpat, Pasir Mas, Kota Bharu, Jeli, Tanah Merah, Bachok, Machang dan Pasir Puteh.
“Sementara itu di Terengganu akan berlaku di Besut. Seterusnya di Selangor, daerah yang terkesan adalah Sabak Bernam, Kuala Selangor, Klang dan Kuala Langat serta negeri Melaka,” tulisnya.
Tambahnya, negeri Johor turut terlibat di daerah Tangkak, Muar, Batu Pahat dan Pontian diikuti Sarawak di Bintulu serta Miri (Subis, Miri dan Marudi) dan WP Labuan.
MetMalaysia juga mengingatkan amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


2 kedai makan kotor di Kota Bharu diarah tutup
Oleh ROHANA MOHD. NAWI

25 Ogos 2022, 8:29 pm
KOTA BHARU – Dua buah kedai makan di sini diarahkan untuk tutup selama 14 hari selepas didapati tidak mencapai standard kebersihan yang ditetapkan Jabatan Kesihatan Negeri Kelantan (JKNK).
Pengarah JKNK, Datuk Dr. Zaini Hussin berkata, premis tersebut didapati tidak menepati kriteria semasa pihaknya menjalankan Operasi Bersepadu Premis Bersih Siri 08/2022 yang dikendalikan oleh Bahagian Keselamatan Dan Kualiti Makanan jabatan tersebut semalam.
Menurutnya, dalam operasi itu, sebanyak 50 buah premis makanan di Bandar Kota Bharu, Pengkalan Chepa, Jalan Pantai Cahaya Bulan, Jalan Bayam dan Jalan Kuala Krai yang menjadi tempat tumpuan orang ramai telah diperiksa.
“Dua premis terbabit diarahkan untuk tutup selama 14 hari mengikut Seksyen 11 Akta Makanan 1983 kerana tidak mencapai standard kebersihan yang ditetapkan.
“Selain itu, sebanyak 116 notis kompaun telah dikeluarkan oleh JKNK kepada pemilik premis dan pengendali makanan atas pelbagai kesalahan yang melanggar Peraturan-Peraturan Kebersihan Makanan 2009,” katanya dalam satu kenyataan di sini hari ini.
Menurut Zaini, pemilik premis makanan yang didapati tidak mematuhi elemen-elemen penting kebersihan akan diberi bimbingan bagi meningkatkan tahap kebersihan di gerai mereka.

Katanya, JKNK sentiasa komited terhadap kebersihan premis makanan bagi memastikan makanan yang disediakan adalah selamat untuk pelanggan. – KOSMO! ONLINE


Keluarga dengan bayi 9 bulan diselamat selepas terkandas 3 hari dalam hutan
Oleh KOSMO!

25 Ogos 2022, 9:30 pm
SACRAMENTO, California – Sebuah keluarga di negeri California, Amerika Syarikat (AS) diselamatkan oleh lima agensi bantuan berbeza selepas tiga hari terkandas dalam Hutan Simpan Tahoe, lapor akhbar New York Post, semalam.
Pejabat Syerif Daerah Sierra mengerahkan sebuah helikopter pada 15 Ogos lalu untuk mencari empat sekeluarga dari kawasan terpencil Fiddle Creek, yang menurut pegawai adalah salah satu titik paling curam di sebelah barat kawasan tersebut.
Dua individu dewasa bersama anak mereka yang berusia 10 tahun dan 9 bulan telah mendaki ke kawasan Lembah India yang curam tiga hari sebelum itu.
Mereka bagaimanapun gagal kembali ke kenderaan apabila si ibu mengalami dehidrasi dan keletihan akibat gelombang haba, demikian menurut pejabat syerif.
Apabila si ibu tidak dapat meneruskan perjalanan pulang, suaminya mendaki turun seorang diri dan meminta bantuan segera.
Operasi Udara Peronda Lebuhraya California kemudian menghantar sebuah helikopter untuk mencari ibu dan dua anak itu, namun tidak dapat mengesan mereka melalui celahan daun tebal.

Tiga beranak itu tersadai di kawasan berbahaya yang terletak kira-kira 762 meter ke bawah lurah atau ngarai gunung.
Pasukan penyelamat berjaya menemui si suami yang dapat memberi arahan lebih jelas mengenai titik lokasi tepat keberadaan isteri dan dua anak mereka.
Anggota Mencari dan Menyelamat Daerah Nevada mengiringi suami dan dua kanak-kanak tersebut ke kenderaan mereka.
Namun, keadaan wanita itu yang lemah menyebabkan anggota penyelamat dari Jabatan Bomba Downieville dan Perkhidmatan Hutan Negara Tahoe terpaksa menemaninya semalaman sebelum mereka boleh membawanya keluar dari kawasan itu kerana mangsa tidak mampu berjalan dan cuaca semakin gelap.
Apabila hari siang, pasukan penyelamat menerbangkan wanita itu menggunakan helikopter untuk menerima rawatan lanjut. – Agensi


Gelandangan hias bilik tidur di atas jejambat pejalan kaki
Oleh KOSMO!

25 Ogos 2022, 9:00 pm
BANGKOK – Seorang gelandangan menjadi perhatian netizen apabila mengubah kaki lima sebuah jejambat pejalan kaki menjadi bilik tidurnya di wilayah tengah Thailand, Ayutthaya, lapor laman berita Thaiger, semalam.
Perkara tersebut didedahkan seorang pengguna TikTok yang kemudian menyebabkan ‘kediaman’ tersebut dimusnahkan pihak berkuasa.
Bilik itu dilengkapi dengan  katil yang diperbuat daripada bekas polisterin putih bersama bantal dan langsir untuk melindungi gelandangan tersebut daripada cahaya matahari.
Cawan plastik juga disediakan sebagai persiapan sekiranya ada orang ingin memberi wang kepada gelandangan itu untuk membeli makanan.
Sebilangan netizen yang tinggal berhampiran jejambat itu berkata, mereka berasa janggal kerana berasa seperti berjalan di dalam rumah seseorang.
Seorang pegawai dari Daerah Lebuhraya Ayutthaya, Thawat Changtham, memberitahu media bahawa pegawai polis memusnahkan ‘bilik’ itu bagi menyediakan ruang yang bersih dan selamat untuk pejalan kaki. – Agensi


Ikan ‘zombi’ hilang sebahagian besar badan masih hidup
Oleh KOSMO!

25 Ogos 2022, 8:00 pm
WASHINGTON – Satu rakaman video memaparkan detik luar biasa seekor ikan ‘zombi’ terus berenang di dalam air walaupun sebahagian besar badannya hilang, lapor akhbar The Sun semalam.
Haiwan marin itu dirakam mempunyai kecederaan yang mengerikan sehingga mengejutkan penonton.
Video yang dikongsi di laman Reddit itu membuatkan pengguna bingung dengan mereka mempersoalkan bagaimana ikan itu masih terselamat daripada kecederaan tersebut.
“Maksud saya, semua organnya masih utuh,” kata seorang pengguna.
“Bayangkan kesakitan yang ditanggung semasa membuat pergerakan untuk berenang. Saya berasa sangat sedih terhadapnya,” komen pengguna lain.
Menurut sebuah organisasi hak asasi binatang yang berpusat di Amerika Syarikat, People for the Ethical Treatment of Animals (PETA), pakar neurobiologi telah lama menyedari bahawa ikan mempunyai sistem saraf yang memahami dan bertindak balas terhadap kesakitan.

“Sesetengah makhluk laut juga mempunyai keupayaan untuk menumbuhkan kembali bahagian badan, manakala bukti menunjukkan prospek kelangsungan hidup ikan tersebut adalah tipis,” kata PETA. – Agensi